02015A1201(01) — HR — 26.07.2017 — 001.001

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

Koji je izmijenila:





Koji je ispravio:









▼B

PROTOKOL

o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije za razdoblje od četiri godine







Članak 1.

Razdoblje primjene i ribolovne mogućnosti

1. Od datuma privremene primjene ovog Protokola, a za razdoblje od četiri (4) godine, ribolovne mogućnosti dodijeljene na temelju članaka 5. i 6. Sporazuma utvrđuju se u tablici koja je priložena ovom Protokolu te u skladu s uvjetima predviđenima u tehničkim specifikacijama iz Priloga 1. ovom Protokolu.

2. Stranim flotama odobrava se pristup ribolovnim resursima u mauritanijskim ribolovnim zonama ako postoji višak kako je definiran u članku 62. Konvencije Ujedinjenih naroda o pravu mora ( 1 ) i uzimajući u obzir operativni kapacitet mauritanijskih nacionalnih flota.

3. U skladu s mauritanijskim zakonodavstvom mauritanijska država za svaku vrstu ribolova utvrđuje ciljeve koje je potrebno ostvariti u području razvoja i održivog upravljanja te najveće dopuštene ulove, oslanjajući se pritom na mišljenje tijela nadležnog za oceanografsko istraživanje u Mauritaniji i nadležnih regionalnih organizacija za upravljanje ribarstvom.

4. Ovim se Protokolom flotama Europske unije jamči prioritetni pristup raspoloživim viškovima u mauritanijskoj ribolovnoj zoni. Ribolovne mogućnosti dodijeljene flotama Europske unije, kako su utvrđene u Prilogu 1. Protokolu, proizlaze iz raspoloživih viškova i imaju prioritet pred ribolovnim mogućnostima dodijeljenima drugim stranim flotama kojima je dopušten ribolov u mauritanijskoj ribolovnoj zoni.

5. Sve tehničke mjere u pogledu očuvanja, razvoja resursa i upravljanja njima te financijski aranžmani, pristojbe, javni financijski doprinosi i druga obuhvaćena davanja kojima je uvjetovano izdavanje odobrenja za ribolov, kako su utvrđeni za svaku vrstu ribolova u Prilogu 1. ovom Protokolu, primjenjuju se na sve strane industrijske flote koje u mauritanijskim ribolovnim zonama djeluju u tehničkim uvjetima koji su slični uvjetima flotâ Europske unije.

6. Mauritanija se obvezuje objaviti sve javne ili privatne sporazume kojima se stranim plovilima odobrava pristup njezinu IGP-u, uključujući: — države ili druge subjekte koji sudjeluju u sporazumu, — razdoblje ili razdoblja koja su obuhvaćena sporazumom, — broj plovilâ i vrste ribolovnih alata koji su odobreni, — vrste ili riblje stokove odobrene za ribolov, uključujući sva ograničenja koja se primjenjuju na ulov, — mjere prijavljivanja, praćenja, kontrole i nadzora koje se zahtijevaju, — presliku pisanog sporazuma.

7. U svrhu primjene stavaka 4. i 5. Mauritanija svake godine Europskoj uniji dostavlja detaljno izvješće u kojem se navodi sljedeće: broj odobrenja za ribolov, po ribolovnoj kategoriji, izdanih plovilima koja plove pod zastavom ostalih trećih država, odobrene količine odgovarajućih ulova, stvarno ostvareni ulovi te financijski i tehnički aranžmani za pristup tih plovila mauritanijskoj ribolovnoj zoni. To izvješće pregledava Zajednički odbor, a može se staviti na raspolaganje i Neovisnom zajedničkom znanstvenom odboru predviđenom u članku 4.

8. U skladu s člankom 6. Sporazuma plovila koja plove pod zastavom države članice Europske unije smiju obavljati ribolovne aktivnosti u mauritanijskoj ribolovnoj zoni samo ako posjeduju odobrenje za ribolov izdano u okviru ovog Protokola i u skladu s aranžmanima opisanima u Prilogu 1. ovom Protokolu.

9. Stranke poštuju preporuke i rezolucije Međunarodne komisije za očuvanje atlantskih tuna (ICCAT) te se savjetuju prije održavanja godišnjih sastanaka te organizacije.

Članak 2.

Financijski doprinos za pristup

▼M1

1. Godišnji financijski doprinos za pristup plovila Europske unije mauritanijskoj ribolovnoj zoni iz članka 7. Sporazuma utvrđuje se na pedeset sedam milijuna petsto tisuća (57 500 000 ) EUR. Ovaj se stavak primjenjuje podložno odredbama članaka 5. do 10. te članka 16. ovog Protokola.

▼B

2. Europska unija financijski doprinos iz stavka 1. za pristup plovila Europske unije mauritanijskoj ribolovnoj zoni za prvu godinu plaća najkasnije tri (3) mjeseca nakon početka privremene primjene, a za sljedeće godine najkasnije na dan godišnjice početka privremene primjene Protokola. Ribolovne aktivnosti plovila Europske unije u mauritanijskoj ribolovnoj zoni mogu započeti tek od datuma početka privremene primjene.

▼M1

3. Najveći dopušteni ulovi (kategorije 1, 2, 2.a, 3, 6, 7 i 8) i referentne tonaže (kategorije 4 i 5) utvrđuju se u tehničkim specifikacijama iz Priloga 1. ovom Protokolu. Određuju se na temelju kalendarske godine, od 1. siječnja do 31. prosinca dotične godine. Ako prvo i posljednje razdoblje primjene Protokola ne odgovaraju jednoj kalendarskoj godini, najveći dopušteni ulovi utvrđuju se pro rata temporis uzimajući u obzir kretanje raspodjele ulova, po ribolovnoj kategoriji, tijekom godine.

▼B

4. Uz iznimku kategorija 4 i 5 (referentne tonaže) i posebnih odredaba koje se primjenjuju na najveći dopušteni ulov za kategoriju 6, ukupni ulovi koje ribarska plovila Europske unije ostvare u mauritanijskoj ribolovnoj zoni ne smiju premašiti najveće dopuštene ulove. Ako ih premaše, provode se pravila za smanjivanje kvota koja se primjenjuju u skladu sa propisima Europske unije.

5. U skladu sa stavkom 3. Mauritanija i Europska unija zajednički osiguravaju praćenje aktivnosti ribarskih plovila Unije u mauritanijskoj ribolovnoj zoni kako bi se zajamčilo primjereno upravljanje prethodno navedenim najvećim dopuštenim ulovima. Tijekom tog praćenja Mauritanija i Europska unija međusobno se obavješćuju čim ulov ribarskih plovila Unije prisutnih u mauritanijskoj ribolovnoj zoni dosegne 80 % najvećeg dopuštenog ulova u odgovarajućoj ribolovnoj kategoriji. Europska unija zatim o tome obavješćuje države članice.

6. Čim ulov dosegne 80 % odgovarajućeg najvećeg dopuštenog ulova Mauritanija i Europska unija osiguravaju mjesečno praćenje ulova koji ostvaruju ribarska plovila Unije. To će se praćenje provoditi dnevno onda kada se počne primjenjivati sustav elektroničkog praćenja (ERS) iz poglavlja IV. stavka 4. Priloga 1. ovom Protokolu. Mauritanija i Europska unija međusobno se obavješćuju čim se dosegne odgovarajući najveći dopušteni ulov. Europska unija zatim o tome obavješćuje države članice radi obustave ribolovnih aktivnosti.

▼M1

7. U pogledu ribolovnih kategorija 4 i 5, ako ulov koji su ostvarili tunolovci Europske unije u mauritanijskoj ribolovnoj zoni premaši referentnu tonažu predviđenu za svaku od tih kategorija, iznos od pedeset sedam milijuna petsto tisuća (57 500 000 ) EUR financijskog doprinosa uvećava se, za svaku dodatnu ulovljenu tonu, za iznos pristojbe koji je utvrđen u odgovarajućim tehničkim specifikacijama za dotičnu godinu. Međutim, iznos koji Europska unija plaća za prekoračenje ne smije premašiti iznos koji odgovara dvostrukoj referentnoj tonaži. Kada količine koje ulove plovila Europske unije premaše dvostruku odgovarajuću referentnu tonažu, iznos za količinu koja premašuje to ograničenje uplaćuje se sljedeće godine.

▼B

8. Financijski doprinos iz stavka 1. ovog članka plaća se na račun Državne riznice otvoren u Središnjoj banci Mauritanije. Mauritanijska tijela Europskoj uniji godišnje dostavljaju podatke o bankovnom računu šest (6) mjeseci prije predviđenog datuma upalte.

Članak 3.

Financijska potpora za promicanje održivog ribolova

1. Namjena, iznos i aranžmani

1.1 Kako bi se ojačalo strateško partnerstvo između dviju stranaka, uz financijski doprinos iz članka 2. stavka 1. predviđena je financijska potpora za promicanje održivog ribolova u ukupnom iznosu od šesnaest milijuna petsto tisuća (16,5) EUR za razdoblje trajanja Protokola.

1.2 Financijska potpora iz stavka 1.1. je pomoć namijenjena za razvoj održivog ribolova u Mauritaniji, koja se dodjeljuje neovisno o pristupu plovila Europske unije mauritanijskoj ribolovnoj zoni, a doprinosi provedbi sektorskih nacionalnih strategija u području održivog razvoja sektora ribarstva, s jedne strane, i zaštiti zaštićenih morskih i obalnih područja, s druge strane, u skladu s važećom strategijom za borbu protiv siromaštva.

1.3 Financijsku potporu iz stavka 1. Europska unija doznačuje u obrocima. Odluka o isplati obroka donosi se ovisno o ostvarenju u okviru Zajedničkog odbora zajednički utvrđenih i procijenjenih ciljeva u skladu s člankom 7. stavkom 2. i člankom 10. stavkom 1. točkom (b) Sporazuma. Praktični aranžmani provedbe utvrđeni su u skladu sa stavcima 2. i 3. ovog članka te Priloga 2. ovom Protokolu. Zajednički odbor može, ovisno o slučaju, pojasniti i revidirati te praktične aranžmane.

1.4 Financijska potpora iz stavka 1.1. namijenjena je posebnim, zajednički utvrđenim djelovanjima i projektima. Ta se potpora ne može upotrijebiti za pokrivanje rashoda korisnika u svrhu funkcioniranja, uz iznimku omotnice iz stavka 2.2. namijenjene funkcioniranju provedbenog tijela i omotnice iz stavka 2.3. namijenjene o vanjskoj reviziji.

2. Uvjeti provedbe

2.1 Sektorsku potporu provodi provedbeno tijelo zaduženo za izvršavanje odluka Zajedničkog odbora. Provedbeno tijelo imenuje ministar nadležan za ribarstvo te ono djeluje pod njegovom nadležnošću.

2.2 Provedbeno tijelo iz stavka 2.1. financira se iz posebne omotnice posebno namijenjene sektorskoj potpori, čiji godišnji iznos treba utvrditi Zajednički odbor. Ne dovodeći u pitanje odredbe članaka 8., 9. i 10. ovog Protokola, tu će omotnicu svake godine doznačiti europska stranka kako bi se omogućilo funkcioniranje provedbenog tijela u kontinuitetu i tijekom određenog razdoblja, neovisno o ostatku sektorske potpore čije je doznačivanje ostaje uvjetovano odredbama iz ovog članka i Priloga 2.

2.3 Zajednički odbor odobrava sastav i pravila funkcioniranja provedbenog tijela. Provedbeno tijelo osigurava provedbu sektorske potpore u skladu s normama koje su usklađene s pravilima financijskog upravljanja Europske unije, posebno kada je riječ o dodjeli ugovora o javnoj nabavi i subvencija. Funkcioniranje tog tijela podliježe obavljanju godišnje vanjske revizije koja se financira iz sektorske potpore.

2.4 Provedbeno tijelo utvrđuje projekte i djelovanja koji se mogu financirati iz sektorske potpore te strukture koje mogu voditi te projekte. U skladu sa stavkom 4. Priloga 2. to tijelo priprema višegodišnji program sektorske potpore koji se podnosi na odobrenje Zajedničkom odboru. Taj višegodišnji program podijeljen je na godišnje programe kojima su obuhvaćeni detaljni djelovanja i projekti koji se moraju podnijeti ministru, a zatim na odobrenje Zajedničkom odboru prije nego što se mauritanijskoj stranci doznače obroci odgovarajuće sektorske potpore u granicama sredstava koja su raspoloživa za tu potporu.

2.5 Provedbeno tijelo zajedno s korisnicima koordinira provedbu, neovisno o njihovu nadzornom tijelu, i nadzire pravilnu provedbu djelovanja i projekata. Svaku radnju provedbenog tijela koja ima financijske posljedice mora, nakon mišljenja imenovanog predstavnika Europske unije i, ovisno o slučaju, nadležnog nadzornog tijela, prethodno odobriti ministar. Ako to odobrenje izostane, od provedbenog tijela se traži da izmijeni prijedlog odluke te da ga ponovno podnese ministru na odobrenje.

2.6 Provedbeno tijelo mora ministru dostaviti sve pozive za podnošenje ponuda, zapisnike odbora za odabir i potpisane ugovore o projektima koji se financiraju ovom potporom najkasnije 48 sati nakon njihove objave odnosno potpisivanja.

2.7 Tijekom provedbe projekta, izmjene financiranih djelovanja, smjernica, ciljeva, mjerila i pokazatelja za procjenu projekta može potaknuti ministar, a stranke ih moraju odobriti u okviru Zajedničkog odbora. To je odobrenje temeljni uvjet za doznačivanje, od strane Europske unije, sljedećeg obroka nakon navedene izmjene.

2.8 Provedbeno tijelo, u suglasnosti s ministrom, može tehničkim i financijskim partnerima predložiti da financijski i tehnički doprinesu provedbi projekata prije nego što ih odobri Zajednički odbor. Odgovornost za provedbu projekata Zajednički odbor može prenijeti na jednog ili više tehničkih i financijskih partnera na temelju zajednički utvrđenih pravila.

3. Praćenje i vidljivost

3.1 Provedbeno tijelo, predstavnik ministra i imenovani predstavnik Europske unije održavaju mjesečni sastanak radi praćenja provedbe sektorske potpore. Na tom sastanku provedbeno tijelo sastavlja izvješće koje odobravaju sudionici sastanka i koje se, čim što bude odobreno, prosljeđuje Zajedničkom odboru.

3.2 Provedbeno tijelo svake godine prije 31. prosinca podnosi Zajedničkom odboru detaljno izvješće o provedbi u skladu s predloškom iz Priloga 2. To izvješće stranke moraju usvojiti na sastanku Zajedničkog odbora koji se održava nakon podnošenja izvješća.

3.3 Nadalje, provedbeno tijelo Zajedničkom odboru podnosi konačno izvješće za svaki od dovršenih djelovanja i projekata u okviru sektorske potpore predviđene u skladu s ovim Protokolom, uključujući njihove očekivane gospodarske i društvene učinke, a posebno njihove učinke na ribolovne resurse, zapošljavanje i ulaganja. To izvješće stranke moraju usvojiti na prvom sastanku Zajedničkog odbora koji se održava nakon završetka aktivnosti projekta.

3.4 Osim toga, prestanka važenja Protokola provedbeno tijelo Zajedničkom odboru podnosi konačno izvješće o provedbi svih sektorskih potpora predviđenih u skladu s ovim Protokolom, uključujući elemente iz stavaka 3.2. i 3.3.

3.5 Ako je to potrebno, stranke nastavljaju s praćenjem provedbe sektorske potpore i nakon prestanka važenja ovog Protokola kao i u slučaju suspenzije, ako do nje dođe, u skladu s aranžmanima predviđenima u ovom Protokolu.

3.6 Mauritanija i Europska unija zajednički osiguravaju vidljivost djelovanja financiranih sektorskoh potporom u skladu s protokolimâ 2008. – 2012. i 2013. – 2014. te ovim Protokolom, ako je potrebno uz operativnu podršku provedbenog tijela.

3.7 Jednom godišnje stranke pozivaju glavne institucionalne i neinstitucionalne korisnike potpore da sudjeluju u radionici o predstavljanju i programiranju djelovanja financiranih iz sektorske potpore.

3.8 Izvješća iz stavaka 3.2., 3.3. i 3.4. te održavanje radionice iz stavka 3.7. jesu temeljni uvjet za doznačivanje, od strane Europske unije, sljedećih obroka financijske potpore iz stavka 1.

3.9 Uz iznimku omotnice iz stavka 2.2. koja je namijenjena funkcioniranju provedbenog tijela, financijska potpora na temelju ovog Protokola može se početi provoditi tek nakon što je iznos viška financijske potpore za razdoblje 2013. – 2014. (koji će biti odobren nakon što ga stranke preispitaju) u cijelosti doznačen na račun iz stavka 3.10. i uporabljen u skladu s programom dogovorenim u okviru Zajedničkog odbora. ►M2 Međutim, taj se višak sektorske potpore za razdoblje 2013. – 2014. mora upotrijebiti najkasnije dvadeset (20) mjeseci nakon datuma početka privremene primjene ovog Protokola, a ako se ne upotrijebi, smatrat će se potrošenim i neće se moći isplatiti. ◄

3.10 Financijska potpora iz stavka 1. ovog članka doznačuje se na račun Državne riznice pri Središnjoj banci Mauritanije koji će biti otvoren u korist Ministarstva ribarstva te će se rabiti isključivo za sektorsku potporu. Čim se taj račun otvori mauritanijska tijela dostavit će Europskoj uniji podatke o računu.

Članak 4.

Znanstvena suradnja za održivi ribolov

1. Stranke se obvezuju da će poticati odgovorni ribolov u mauritanijskoj ribolovnoj zoni na osnovi načela održivog iskorištavanja ribolovnih resursa i morskih ekosustava.

2. Tijekom trajanja ovog Protokola stranke surađuju na praćenju razvoja stanja resursa i ribarstva u mauritanijskoj ribolovnoj zoni. U tu se svrhu najmanje jednom godišnje sastaje Neovisni zajednički znanstveni odbor, i to naizmjenično u Mauritaniji i u Europskoj uniji.

3. Neovisni zajednički znanstveni odbor na prvoj sjednici donosi svoj poslovnik. Taj poslovnik odobrava Zajednički odbor. Nastavno na članak 4. stavak 1. Sporazuma, sudjelovanje u Neovisnom zajedničkom znanstvenom odboru može se, prema potrebi, proširiti na vanjske znanstvenike i promatrače, predstavnike dionika ili predstavnike regionalnih tijela za upravljanje ribarstvom, kao što je CECAF.

4. Djelokrug Neovisnog zajedničkog znanstvenog odbora posebno obuhvaća sljedeće aktivnosti: (a) sastavljanje godišnjeg znanstvenog izvješća o ribolovu na koji se odnosi ovaj Protokol te procjene odgovarajućih ribljih stokova. Pri sastavljanju tog izvješća Neovisni zajednički znanstveni odbor uzima u cijelosti obzir informacije o aktivnostima mauritanijskih nacionalnih flota i ostalih stranih flota te o mjerama i planovima o upravljanju koje je donijela Mauritanija; (b) identificiranje i predlaganje provedbe programa ili djelovanja Zajedničkom odboru kako bi se poboljšalo razumijevanje dinamike ribarstva, stanja resursa i promjena u morskim ekosustavima; (c) analiziranje znanstvenih pitanja koja se pojavljuju tijekom provedbe ovog Protokola i prema potrebi, na zahtjev Zajedničkog odbora, izradu znanstvenog mišljenja u skladu s postupkom koji je jednoglasno odobren u okviru Odbora; (d) prikupljanje i analiziranje podataka o ribolovnim naporima, ulovima i njihovu stavljanju na tržište za svaki segment nacionalnih ribarskih flota, flota Europske unije i flota trećih zemalja koje djeluju u mauritanijskoj ribolovnoj zoni u pogledu resursa i vrste ribolova obuhvaćene ovim Protokolom; (e) osmišljavanje i programiranje provedbe godišnjih procjena ribljih stokova radi utvrđivanja viškova, ribolovnih mogućnosti i mogućnosti iskorištavanja koje jamče očuvanje resursa i pripadajućeg ekosustava; (f) formuliranje, na vlastitu inicijativu ili na zahtjev Zajedničkog odbora ili jedne od stranaka, znanstvenih mišljenja koja se odnose na ciljeve, strategije i mjere upravljanja i koja se smatraju potrebnima za održivo iskorištavanje ribljih stokova i vrsta ribolova obuhvaćenih ovim Protokolom; (g) prema potrebi predlaganje Zajedničkom odboru programa za preispitivanje ribolovnih mogućnosti u skladu s člankom 1. ovog Protokola.

5. U svrhu primjene stavaka 2., 3. i 4. te nastavno na odredbe predviđene u članku 1. stavku 7., Mauritanija svake godine Neovisnom zajedničkom znanstvenom odboru i Europskoj uniji dostavlja detaljno izvješće u kojem se, prema ribolovnoj kategoriji, navodi sljedeće: broj plovila koja plove pod mauritanijskom zastavom i imaju odobrenje za ribolov, odobrene količine odgovarajućih ulova, stvarno ostvareni ulovi te sve relevantne informacije o mjerama upravljanja ribarstvom koje Mauritanija donijela i provela.

Članak 5.

Ribolov u znanstvene svrhe, pokusni ribolov i nove ribolovne mogućnosti

1. Ribolov u znanstvene svrhe

1.1 Zajednički odbor može, na temelju mišljenja Neovisnog zajedničkog znanstvenog odbora, odobriti znanstvena istraživanja čiji je cilj prikupljanje podataka i informacija o biološkim resursima i morskim ekosustavima te u koja su uključena plovila Europske unije i/ili Mauritanije. Ta se istraživanja moraju provoditi pod zajedničkom odgovornosti mauritanijskog i europskih instituta za znanstvena istraživanja.

1.2 Stranke u okviru Zajedničkog odbora za svako od tih istraživanja utvrđuju aranžmane za opremanje i zakup plovila Europske unije i/ili Mauritanije.

1.3 Rezultati tih istraživanja moraju se upotrijebiti za poboljšanje procjene ribljih stokova i donošenje prikladnih mjera upravljanja.

1.4 U pogledu kategorije 8 (glavonošci), rezultati znanstvenog programa i/ili procjena provedenih u skladu s člankom 4. mogu dovesti do preispitivanja ograničenja ulova i mjera očuvanja koje se primjenjuju na plovila Europske unije.

2. Pokusni ribolov

2.1 U slučaju da ribarska plovila Unije budu zainteresirana za ribolovne aktivnosti koje nisu predviđene u članku 1., stranke se savjetuju u okviru Zajedničkog odbora radi eventualnog odobrenja tih novih aktivnosti u skladu s člankom 6. stavkom 2. Sporazuma. Prema potrebi, Zajednički odbor donosi uvjete koji se primjenjuju na te nove ribolovne mogućnosti i, prema potrebi, provodi izmjene ovog Protokola i njegovog Priloga u skladu s člankom 6. Protokola.

2.2 Odobrenje za obavljanje ribolovnih aktivnosti iz stavka 2.1. izdaje se uzimajući u obzir najbolja znanstvena mišljenja dostupna na nacionalnoj i regionalnoj razini te, prema potrebi, na temeljju rezultata znanstvenih istraživanja koje je potvrdio Neovisni zajednički znanstveni odbor.

2.3 Nakon savjetovanja iz stavka 2.1. Zajednički odbor može odobriti odlaske u pokusni ribolov u mauritanijskoj ribolovnoj zoni radi ispitivanja tehničke izvedivosti i gospodarske isplativosti novih vrsta ribolova. U u svrhu Zajednički odbor za svaki pojedinačni slučaj određuje vrste, uvjete i sve ostale prikladne parametre u skladu s odredbama poglavlja XI. Priloga 1. ovom Protokolu. Stranke provode pokusni ribolov u skladu s uvjetima koje je utvrdio Neovisni zajednički znanstveni odbor.

Članak 6.

Zajednički odbor

1. Uz dužnosti koje su mu dodijeljene u skladu s člankom 10. Sporazuma, Zajedničkom odboru dodijeljena je ovlast odlučivanja na temelju koje može odobravati izmjene ovog Protokola, priloga i dodataka koje se odnose na: (a) preispitivanje ribolovnih mogućnosti i odgovarajućeg financijskog doprinosa prema potrebi; (b) aranžmane za sektorsku potporu predviđene u članku 3. i Prilogu 2.; (c) uvjete za obavljanje ribolovnih aktivnosti od strane plovila Europske unije.

2. U slučaju iz stavka 1. točke (a) financijski se doprinos smanjuje razmjerno i pro rata temporis.

3. Zajednički odbor donosi odluku o izmjenama koje se provode u Protokolu, prilozima i dodacima u skladu sa stavkom 1. Ta odluka stupa na snagu na datum kada se stranke međusobno pisanim putem obavijeste da su završeni postupci potrebni za donošenje te odluke.

4. Zajednički odbor svoje dužnosti obavlja u skladu s ciljevima Sporazuma i mjerodavnim pravilima koja su donijele regionalne ribolovne organizacije.

5. Zajednički se odbor prvi put sastaje najkasnije tri (3) mjeseca nakon početka privremene primjene ovog Protokola.

Članak 7.

Promicanje suradnje između gospodarskih subjekata

Stranke nastoje stvoriti uvjete pogodne za promicanje odnosa između njihovih poduzeća na tehničkom, gospodarskom i trgovačkom planu poticanjem uspostavljanja okruženja pogodnog za razvoj poslovanja i ulaganja. Stranke potiču kontakte i doprinose suradnji između gospodarskih subjekata, među ostalim u vezi s financijskom potporom iz članka 3. u sljedećim područjima:

(a) razvoj slobodne zone u Nouadhibouu;

(b) razvoj zaštićenih morskih područja (nacionalni parkovi Banc d'Arguin i Diawling);

(c) upravljanje lukama;

(d) razvoj industrije povezane s ribarstvom;

(e) razvoj trgovine s ciljem poboljšanja stručnog osposobljavanja, posebno u sektoru ribarstva, razvoja ribarstva, akvakulture i kontinentalnog ribolova, brodogradilišta i pomorskog nadzora;

(f) stavljanje na tržište proizvoda ribarstva;

(g) akvakultura.

Članak 8.

Otkazivanje zbog smanjene razine iskorištavanja ribolovnih mogućnosti

Ako se ustanovi smanjena razina iskorištavanja ribolovnih mogućnosti, Europska unija pisanim putem obavješćuje Mauritaniju o svojoj namjeri da otkaže Protokol. Otkaz počinje proizvoditi učinke u roku od četiri (4) mjeseca nakon obavijesti.

Članak 9.

Suspenzija provedbe Protokola

1. Provedba ovog Protokola može se suspendirati na inicijativu jedne od stranaka ako se utvrdi postojanje jednog ili više sljedećih uvjeta: (a) neuobičajene okolnosti, osim prirodnih pojava, koje onemogućuju odvijanje ribolovnih aktivnosti u mauritanijskoj ribolovnoj zoni; (b) znatne promjene u oblikovanju i provedbi ribarske politike jedne od stranaka koje utječu na odredbe ovog Protokola; (c) pokretanje mehanizama savjetovanja predviđenih u članku 96. Sporazuma iz Cotonoua zbog povrede osnovnih i temeljnih elemenata ljudskih prava kako je utvrđeno u članku 9. tog sporazuma; (d) Europska unija ne isplaćuje financijski doprinos iz članka 2. zbog razloga koji nisu predviđeni u člancima 8. i 10. ovog Protokola; (e) između stranaka postoji ozbiljan i neriješen spor o primjeni ili tumačenju ovog Protokola; (f) između stranaka postoji ozbiljan i neriješen spor o provedbi financijske potpore iz članka 3. ovog Protokola; (g) između stranaka postoji ozbiljan i neriješen spor o primjeni članka 1. stavaka od 4. do 7. ovog Protokola.

2. Kada do suspenzije primjene Protokola dođe zbog razloga koji nisu navedeni u stavku 1. točki (c), o toj suspenzije mora se pisanim putem obavijestiti zainteresiranu stranku najmanje četiri (4) mjeseca prije datuma kada bi suspenzija počela proizvoditi učinke. Suspenzija Protokola zbog razloga navedenih u stavku 1. točki (c) primjenjuje se odmah nakon donošenja odluke o suspenziji.

3. U slučaju suspenzije stranke nastavljaju sa savjetovanjima s ciljem pronalaženja sporazumnog rješenja spora. Kada se takvo rješenje spora postigne primjena Protokola se nastavlja, a iznosi financijskog doprinosa predviđenog u članku 2. i financijske potpore predviđene u članku 3. smanjuju se razmjerno i pro rata temporis ovisno o trajanju suspenzije primjene Protokola.

Članak 10.

Suspenzija i preispitivanje plaćanja financijskog doprinosa i sektorske potpore

1. Financijski doprinos kako je predviđen u članku 2. može se preispitati ili suspendirati ako se utvrdi postojanje jednog ili više sljedećih uvjeta: (a) neuobičajene okolnosti, osim prirodnih pojava, koje onemogućuju odvijanje ribolovnih aktivnosti u mauritanijskoj ribolovnoj zoni; (b) znatne promjene u oblikovanju i provedbi ribarske politike jedne od stranaka koje utječu na odredbe ovog Protokola; (c) pokretanje mehanizama savjetovanja predviđenih u članku 96. Sporazuma iz Cotonoua zbog povrede osnovnih i temeljnih elemenata ljudskih prava kako je utvrđeno u članku 9. tog sporazuma.

2. Europska unija može djelomično ili u cijelosti preispitati ili suspendirati plaćanje financijske potpore predviđene u članku 3. ovog Protokola kada se utvrdi postojanje uvjeta iz stavka 1. točaka (b) i (c), u slučaju neiskorištavanja financijske potpore ili kada se nakon procjene Zajedničkog odbora utvrdi da dobiveni rezultati nisu u skladu s programom.

3. Plaćanje financijskog doprinosa predviđenog u članku 2. i/ili financijske potpore predviđene u članku 3. nastavlja se nakon savjetovanja i postizanja sporazuma između stranaka čim se ponovno uspostavi stanje koje je prethodilo okolnostima navedenima u stavku 1. i/ili kada je to opravdano rezultatima provedbe financijske potpore iz stavka 2. Međutim, plaćanje financijske potpore predviđene u članku 3. ne može se aktivirati nakon šest (6) mjeseci nakon prestanka važenja Protokola.

Članak 11.

Elektronička komunikacija

1. Mauritanija i Europska unija obvezuju se u najkraćem roku uspostaviti informatičke sustave potrebne za elektroničku razmjenu svih informacija i dokumenata povezanih s provedbom Sporazuma.

2. Čim sustavi iz stavka 1. ovog članka budu operativni, elektronička verzija dokumenta smatrat će se u svakom pogledu istovrijednom verziji u papirnatom obliku.

3. Mauritanija i Europska unija međusobno se što prije obavješćuju o svakoj neispravnosti informatičkog sustava. Informacije i dokumenti povezani s provedbom Sporazuma tada se automatski zamjenjuju verzijom u skladu s aranžmanima utvrđenima u Prilogu 1.

Članak 12.

Povjerljivost podataka

Mauritanija se obvezuje da će se svi nominativni podaci povezani s plovilima Europske unije i njihovim ribolovnim aktivnostima koji su dobiveni u okviru Sporazuma u svakom trenutku obrađivati prema strogim kriterijima i u skladu s načelima povjerljivosti i zaštite podataka. Ti se podaci rabe isključivo za potrebe provedbe Sporazuma.

Članak 13.

Odredbe nacionalnog prava koje se primjenjuju

Podložno odredbama sadržanima u Protokolu, njegovim prilozima i dodacima, na lučke uslužne djelatnosti i kupnju dobara za plovila koja djeluju u skladu s ovim Protokolom, njegovim prilozima i dodacima primjenjuju se zakoni i propisi koji su na snazi u Mauritaniji.

Članak 14.

Privremena primjena

Ovaj Protokol, njegovi prilozi i dodaci privremeno se primjenjuju od datuma kada ga stranke službeno potpišu. Datum potpisivanja mora se jasno razlikovati od datuma parafiranja koji označuje kraj pregovora. Ribolovne aktivnosti plovila Europske unije u mauritanijskoj ribolovnoj zoni mogu započeti tek od datuma početka privremene primjene.

Članak 15.

Trajanje

Ovaj Protokol, njegovi prilozi i dodaci primjenjuju se četiri (4) godine od datuma privremene primjene, osim u slučaju raskida.

Članak 16.

Otkazivanje

U slučaju otkazivanja Protokola na drugi način osim onog koji je predviđen u članku 8., zainteresirana stranka pisanim putem obavješćuje drugu stranku o svojoj namjeri da otkaže Protokol najmanje četiri (4) mjeseca prije datuma na koji bi otkaz počeo proizvoditi učinke.

Slanjem obavijesti iz prethodnog stavka otvara se savjetovanje stranaka.

Članak 17.

Stupanje na snagu

Ovaj Protokol, njegovi prilozi i dodaci stupaju na snagu na datum kada se stranke međusobno obavijeste o završetku postupaka potrebnih u tu svrhu.

Съставено в Брюксел на шестнадесети ноември две хиляди и петнадесета година.

Hecho en Bruselas, el dieciseis de noviembre de dos mil quince.

V Bruselu dne šestnáctého listopadu dva tisíce patnáct.

Udfærdiget i Bruxelles den sekstende november to tusind og femten.

Geschehen zu Brüssel am sechzehnten November zweitausendfünfzehn.

Kahe tuhande viieteistkümnenda aasta novembrikuu kuueteistkümnendal päeval Brüsselis.

Έγινε στις Βρυξέλλες, στις δέκα έξι Νοεμβρίου δύο χιλιάδες δεκαπέντε.

Done at Brussels on the sixteenth day of November in the year two thousand and fifteen.

Fait à Bruxelles, le seize novembre deux mille quinze.

Sastavljeno u Bruxellesu šesnaestog studenoga dvije tisuće petnaeste.

Fatto a Bruxelles, addì sedici novembre duemilaquindici.

Briselē, divi tūkstoši piecpadsmitā gada sešpadsmitajā novembrī.

Priimta du tūkstančiai penkioliktų metų lapkričio šešioliktą dieną Briuselyje.

Kelt Brüsszelben, a kéteze-tizenötödik év november havának tzenhatodik napján.

Magħmul fi Brussell, fis-sittax-il jum ta’ Novembru fis-sena elfejn u ħmistax.

Gedaan te Brussel, de zestiende november tweeduizend vijftien.

Sporządzono w Brukseli dnia szesnastego listopada roku dwa tysiące piętnastego.

Feito em Bruxelas, em dezasseis de novembro de dois mil e quinze.

Întocmit la Bruxelles la șaisprezece noiembrie două mii cincisprezece.

V Bruseli šestnásteho novembra dvetisíctridsať.

V Bruslju, dne šestnajstega novembra leta dva tisoč petnajst.

Tehty Brysselissä kuudentenatoista päivänä marraskuuta vuonna kaksituhattaviisitoista.

Som skedde i Bryssel den sextonde november år tjugohundrafemton.

За Европейския съюз

Рог la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Za Europsku uniju

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

За Ислямска република Мавритания

Por la República Islámica de Mauritania

Za Mauritánskou islámskou republiku

For Den Islamiske Republik Mauretanien

Für die Islamische Republik Mauretanien

Mauritaania Islamivabariigi nimel

Για την Ισλαμική Δημοκρατία της Μαυριτανίας

For the Islamic Republic of Mauritania

Pour la République islamique de Mauritanie

Za Islamsku Republiku Mauritaniju

Per la Repubblica islamica di Mauritania

Mauritānijas Islāma Republikas vārdā –

Mauritanijos Islamo Respublikos vardu

A Mauritániai Iszlám Köztársaság részéről

Għar-Repubblika Iżlamika tal-Mauritania

Voor de Islamitische Republiek Mauritanië

W imieniu Islamskiej Republiki Mauretańskiej

Pela República Islâmica da Mauritânia

Pentru Republica Islamică Mauritania

Za Mauritánsku islámsku republiku

Za Islamsko republiko Mavretanijo

Mauritanian islamilaisen tasavallan puolesta

För Islamiska republiken Mauretanien

▼M1

Tablica ribolovnih kategorija iz članka 1. stavka 1.:







Ribolovna kategorija Najveći dopušteni ulovi i referentne tonaže 1 Ribarska plovila za lov rakova, osim jastoga i rakovica 5 000 tona 2 Koćarice (koje nisu hladnjače) i plovila s pridnenim parangalima za lov senegalskog oslića 6 000 tona 2.a Koćarice (hladnjače) za lov senegalskog oslića senegalski oslić 3 500 tona lignja 1 450 tona sipa 600 tona 3 Plovila za lov pridnenih vrsta osim senegalskog oslića, alatima koji nisu koće 3 000 tona 4 Tunolovci plivaričari 12 500 tona (referentna tonaža) 5 Tunolovci s ribarskim štapovima i plovila s površinskim parangalima 7 500 tona (referentna tonaža) 6 Koćarice hladnjače za pelagijski ribolov 225 000 tona (1) 7 Plovila za pelagijski ribolov koja nisu hladnjače 15 000 tona (2) 8 Glavonošci [pm] tona (*1) S dopuštenim prekoračenjem od 10 % koje ne utječe na financijski doprinos koji Europska unija plaća za pristup. (*2) Ako se te ribolovne mogućnosti iskoriste, treba ih oduzeti od ukupnog dopuštenog ulova predviđenoga za kategoriju 6.

▼B

PRILOG 1.

UVJETI ZA OBAVLJANJE RIBOLOVNIH AKTIVNOSTI PLOVILA EUROPSKE UNIJE U MAURITANIJSKIM RIBOLOVNIM ZONAMA

POGLAVLJE I.

OPĆE ODREDBE

1. Određivanje nadležnog tijela

Za potrebe ovog Priloga i osim ako je drukčije propisano, svako upućivanje na Europsku uniju ili Mauritaniju kao nadležno tijelo znači:

— za Europsku uniju: Europska komisija, prema potrebi preko Delegacije Europske unije u Nouakchottu (kontaktna točka),

— za Mauritaniju: ministarstvo nadležno za ribarstvo preko uprave nadležne za programe i suradnju (kontaktna točka), dalje u tekstu „Ministarstvo”.

2. Mauritanijska ribolovna zona

Koordinate mauritanijske ribolovne zone utvrđene su u Dodatku 2. Plovila Europske unije svoje aktivnosti mogu obavljati u granicama utvrđenima za svaku kategoriju u tehničkim specifikacijama iz Dodatka 1.

3. Identifikacija plovila

3.1 Identifikacijske oznake svih plovila Europske unije moraju biti u skladu s odgovarajućim zakonodavstvom Europske unije. Ministarstvo se o tom zakonodavstvu mora obavijestiti prije početka privremene primjene Protokola. O svakoj izmjeni tog zakonodavstva Ministarstvo se mora obavijestiti najmanje mjesec dana prije njezina stupanja na snagu.

3.2 Svako plovilo koje sakrije svoje oznake, ime ili registarski broj podliježe sankcijama predviđenima važećim mauritanijskim zakonodavstvom.

4. Bankovni računi

Prije stupanja na snagu ovog Protokola Mauritanija dostavlja Europskoj uniji podatke o bankovnom računu ili više njih (BIC i IBAN brojevi) na koje treba doznačivati iznose koji se u okviru Protokola plaćaju za plovila Europske unije. Troškove povezane s bankovnim doznakama snose vlasnici plovila.

5. Načini plaćanja

5.1 Plaćanja se izvršavaju u eurima kako slijedi: — za pristojbe: doznakom na jedan od bankovnih računa iz stavka 4., u korist Državne riznice Mauritanije, — za troškove povezane s parafiskalnim nametom: doznakom na jedan od bankovnih računa iz stavka 4., u korist Mauritanijske obalne straže, — za novčane kazne: doznakom na jedan od bankovnih računa iz stavka 4., u korist Državne riznice Mauritanije.

5.2 Iznosi iz prethodno navedene točke 5.1. smatraju se stvarno uplaćenima kada Državna riznica ili Ministarstvo, na temelju obavijesti Središnje banke Mauritanije, potvrde njihov primitak.

6. Imenovanje zastupnika

Svako plovilo EU-a koje želi obaviti iskrcaj ili prekrcaj u određenoj mauritanijskoj luci ili za sve druge obveze ili praktične aspekte koji proizlaze iz tog Sporazuma mora zastupati zastupnik s boravištem u Mauritaniji.

POGLAVLJE II.

DOZVOLE

Za potrebe ovog Priloga, dozvola koju Mauritanija izdaje plovilima Europske unije jednakovrijedna je odobrenju za ribolov predviđenom važećim zakonodavstvom Europske unije.

Stranke se dogovaraju o s ciljem promicanja uspostave sustava elektroničkih dozvola.

1. Zahtjevi za izdavanje dozvola

1.1 Europska unija Ministarstvu dostavlja popise plovila, raščlanjene po ribolovnim kategorijama, koja žele obavljati ribolovne aktivnosti u okvirima utvrđenima u tehničkim specifikacijama iz Protokola, i to dvadeset (20) kalendarskih dana prije početka razdoblja važenja zatraženih dozvola. Tim je popisima priložena potrebna dokumentacija i dokazi o uplati te se oni dostavljaju po mogućnosti elektroničkim putem. Zahtjevi za izdavanje dozvola koji nisu zaprimljeni u tom roku možda neće moći biti obrađeni.

1.2 Ta dokumentacija, po ribolovnoj kategoriji, obuhvaća sljedeće: (a) broj plovilâ; (b) glavna tehnička svojstva svakog plovila, kako su navedena u registru ribarskih plovila Europske unije; (c) ribolovne alate; (d) iznos dospjelih plaćanja raščlanjen po rubrikama; (e) broj mauritanijskih pomoraca koje je potrebno ukrcati u skladu s poglavljem IX. ovog Priloga.

1.3 Za produženje dozvola u okviru ovog Protokola svaka dva ili tri mjeseca ili svake godine, za plovila čija se tehnička svojstva nisu izmijenila, uz zahtjev za produženje potrebno je priložiti samo dokaz o uplati pristojbe i parafiskalnog nameta.

2. Dokumentacija za podnošenje zahtjeva za izdavanje dozvole

2.1 Pri prvom podnošenju zahtjeva za izdavanje dozvole za svako plovilo Europska unija dostavlja Ministarstvu ispunjen obrazac zahtjeva za izdavanje dozvole za svako plovilo za koje se traži izdavanje dozvole u skladu s predloškom iz Dodatka 3. ovom Prilogu. U tom se obrascu posebno navodi broj mauritanijskih ribara koje je potrebno ukrcati u skladu s poglavljem IX. ovog Priloga.

2.2 Pri prvom podnošenju zahtjeva za izdavanje dozvole vlasnik plovila mora zahtjevu za izdavanje dozvole priložiti sljedeće dokumente, po mogućnosti u elektroničkom obliku: (a) presliku međunarodnog uvjerenja o tonaži koju je ovjerila država zastave i u kojoj je navedena tonaža plovila izražena u BT, a potvrdila su je priznata međunarodna tijela; (b) noviju (ne stariju od jedne godine) fotografiju u boji koju su ovjerila nadležna tijela države zastave i koja prikazuje bočnu stranu plovila u postojećem stanju, na kojoj je vidljivo ime plovila te, ovisno o slučaju, njegov međunarodni radijski pozivni znak. Fotografija se šalje u elektroničkom obliku u rezoluciji od najmanje 72 dpi (1 400 × 1 050 piksela). Ako se dostavlja u papirnatom obliku, veličina fotografije je najmanje 15 cm × 10 cm; (c) dokumente potrebne za upis u mauritanijski Nacionalni registar plovila. Pri upisu se ne plaća upisna pristojba. Inspekcijski pregled predviđen u okviru upisa u Nacionalni registar plovila isključivo je administrativne naravi.

2.3 Pri svakoj promjeni tonaže plovila vlasnik plovila ima obvezu dostaviti presliku novog uvjerenja o tonaži, izraženoj u BT, koju je ovjerila država zastave, te sve bitne dokumente kojima se obrazlaže ta izmjena, a posebno presliku zahtjeva koji je vlasnik plovila podnio nadležnim tijelima, suglasnost tih tijela i pojedinosti o izvedenim promjenama. Osim toga, ako je promijenjena struktura ili vanjski izgled plovila, potrebno je priložiti i novu fotografiju koju su ovjerila nadležna tijela države zastave.

3. Ispunjenje uvjeta za ribolov

3.1 Zahtjevi za izdavanje dozvola za ribolov podnose se samo za plovila za koja je dostavljena dokumentacija potrebna u skladu s prethodno navedenim točakama 2.1. i 2.2.

3.2 Svako plovilo koje želi obavljati ribolovne aktivnosti u okviru ovog Protokola mora biti upisano u registar ribarskih plovila Europske unije i ispunjivati uvjete za ribolov u mauritanijskoj ribolovnoj zoni. Plovilo se ne smije nalaziti na popisu plovila koja obavljaju nezakonite, neprijavljene i neregulirane ribolovne aktivnosti.

3.3 Plovilo ispunjuje uvjete ako vlasniku plovila, zapovjedniku ili samom plovilu nije zabranjeno ribariti u Mauritaniji. Oni moraju imati uređene odnose s mauritanijskom upravom, tj. ispuniti sve prethodne obveze koje su proizašle iz njihovih ribolovnih aktivnosti u Mauritaniji.

4. Izdavanje dozvola

4.1 Ministarstvo izdaje dozvole za plovila nakon što predstavnik vlasnika plovila predoči pojedinačne dokaze o uplati za svako plovilo (potvrde o plaćanju koje izdaje Državna riznica), kako su navedene u poglavlju I., najmanje deset (10) kalendarskih dana prije početka njihova razdoblja važenja.

4.2 Izvornici dozvola izdaju se u uredima Ministarstva u Nouadhibouu (Regionalna pomorska uprava). Ministarstvo elektroničkim putem prosljeđuje skeniranu fotokopiju tih izvornika Europskoj uniji.

4.3 U navedenim dozvolama su među ostalim navedeni i razdoblje važenja, tehnička svojstva plovila, broj mauritanijskih pomoraca i podaci za plaćanje pristojbi.

4.4 Plovila kojima se izdaje dozvola upisuju se na popis plovila s odobrenjem za ribolov, a taj se popis odmah i istodobno šalje Mauritanijskoj obalnoj straži i Europskoj uniji. Ministarstvo obavješćuje Europsku uniju o odbijenim zahtjevima za izdavanje dozvole. Ministarstvo prema potrebi dostavlja kreditno odobrenje za plaćanja koja se odnose na takve zahtjeve, nakon odbitka preostalih eventualno nepodmirenih novčanih kazni.

4.5 Dozvole za ribolov moraju se u svakom trenutku držati na plovilu korisnika dozvole i pri svakoj kontroli dati na uvid tijelima ovlaštenima u tu svrhu. Tijekom razdoblja od najviše 30 kalendarskih dana od datuma izdavanja dozvole plovilu se privremeno odobrava držanje na plovilu preslike te dozvole, pod uvjetom da je plovilo stvarno upisano na popis plovila s odobrenjem iz stavka 4.4. U tom slučaju se preslika smatra jednakovrijednom izvorniku.

5. Važenje i uporaba dozvola

5.1 Dozvola važi samo tijekom razdoblja obuhvaćenog plaćenom pristojbom u skladu s uvjetima utvrđenima u tehničkim specifikacijama. Dozvole se izdaju za dvomjesečna razdoblja za ribolov kozica te za tromjesečna ili dvanaestomjesečna razdoblja za ostaje kategorije. Dozvole se mogu produžiti. Dozvole su važeće od prvog dana zatraženog razdoblja. Razdoblje važenja dozvola utvrđuje se na temelju razdoblja kalendarske godine, od 1. siječnja do 31. prosinca. Prvo razdoblje počinje na dan početka privremene primjene ovog Protokola, a završava 31. prosinca iste godine. Posljednje razdoblje Protokola završava na kraju njegova razdoblja primjene. Dozvole ne mogu početi važiti u jednom godišnjem razdoblju, a isteći u sljedećem. Za tunolovce plivaričare, tunolovce s ribarskim štapovima i plovila s parangalima koji imaju dozvole za ribolov u susjednim zemljama moguće je u zahtjevima za izdavanje dozvole navesti dotičnu zemlju, vrste i razdoblje važenja tih dozvole radi pojednostavnjenja višekratnih ulazaka u ribolovnu zonu i izlazaka iz nje.

5.2 Izdavanjem dozvole ne prejudicira se stvarna prisutnost plovila u mauritanijskoj ribolovnoj zoni tijekom razdoblja važenja te dozvole.

5.3 Dozvole se izdaju za određeno plovilo. Nisu prenosive. Međutim, u slučaju gubitka ili dužeg mirovanja plovila zbog ozbiljnog tehničkog kvara, dozvola za prvotno plovilo zamjenjuje se dozvolom za drugo plovilo iste ribolovne kategorije, pod uvjetom da nije premašena tonaža odobrena za tu kategoriju.

5.4 Vlasnik plovila koje je u kvaru ili njegov predstavnik vraća Ministarstvu poništenu dozvolu za ribolov.

5.5 Dodatne prilagodbe plaćenih iznosa koji se pokažu potrebnima u slučaju zamjene dozvole provode se prije izdavanja zamjenske dozvole.

6. Tehnički pregledi

6.1 Jednom godišnje i nakon svake promjene tonaže ili ribolovne kategorije koja iziskuje korištenje drukčijim vrstama alata, svako plovilo Europske unije mora se javiti u luci u Nouadhibouu radi obavljanja pregleda predviđenih važećim zakonodavstvom. Ti se pregledi obavljaju u roku od 48 sati od uplovljavanja plovila u luku. Kada je riječ o tunolovcima plivaričarima, tunolovcima s ribarskim štapovima i plovilima s parangalima, prije primitka dozvole svako plovilo koje prvi put obavlja ribolovne aktivnosti na temelju Sporazuma podliježe inspekcijskim pregledima predviđenima važećim zakonodavstvom. Inspekcijski se pregledi mogu obavljati u stranoj luci o kojoj se treba dogovoriti. Stoga sve troškove povezane s tim inspekcijskim pregledom snosi vlasnik plovila.

6.2 Nakon završetka tehničkog pregleda zapovjedniku plovila izdaje se potvrda o sukladnosti čije razdoblje važenja odgovara razdoblju važenja dozvole i koja se automatski besplatno produžuje za plovila kojima se tijekom godine produžuje dozvole. Tu se potvrdu uvijek mora držati na plovilu. U njoj se među ostalim mora navesti prekrcajni kapacitet plovila za pelagijski ribolov.

6.3 Tehnički pregled služi za kontrolu sukladnosti tehničkih svojstava i ribolovnih alata na plovilu te za provjeru poštovanja odredaba koje se odnose na mauritanijsku posadu.

6.4 Vlasnik plovila snosi troškove pregledâ u skladu s tarifama utvrđenima mauritanijskim zakonodavstvom koje se dostavljaju Europskoj uniji. Troškovi ne smiju premašivati iznose koje druga plovila uobičajeno plaćaju za iste usluge.

6.5 Nepoštovanje odredaba iz prethodno navedenih točaka 6.1. ili 6.2. automatski dovodi do suspenzije dozvole za ribolov dok vlasnik plovila ne ispuni svoje obveze.

POGLAVLJE III.

PRISTOJBE

1. Pristojbe

1.1 Pristojbe se izračunavaju za svako plovilo pod uvjetima i na temelju stopa utvrđenih u tehničkim specifikacijama Protokola. Iznosima pristojbi obuhvaćeni su svi pripadajući porezi ili davanja, osim parafiskalnog nameta, lučkih pristojbi ili naknada za pružanje usluga.

1.2 Pristojbe izračunava Ministarstvo, uzimajući u obzir ulov ostvaren tijekom razdoblja važenja dozvola i nakon umanjivanja za predujmove plaćene za izdavanje dozvola.

1.3 Obračun pristojbi Ministarstvo dostavlja vlasnicima plovila ili njihovim zastupnicima u roku od mjesec dana nakon isteka razdoblja važenja dozvola. Preslika tog obračuna istodobno se šalje Europskoj uniji.

1.4 Pristojbe se plaćaju doznakom na jedan od bankovnih računa iz poglavlja I. stavka 4. U slučaju preplate Državna riznica Mauritanije izdaje kreditno odobrenje vlasniku plovila ili njegovu zastupniku: na temelju tog odobrenja moguće je umanjiti kasnije plaćanje.

1.5 U slučaju neslaganja o iznosu utvrđenih pristojbi stranke se savjetuju bez odgode, među ostalim u okviru Zajedničkog odbora ako je to potrebno, te provjeravaju obračune ulova i izračun odgovarajućih pristojbi.

2. Pristojbe u naravi

2.1 Vlasnici koćarica-hladnjača za pelagijski ribolov i plovila za ribolov kozica iz Europske unije (kada je riječ o njihovu prilovu riba) koji obavljaju ribolovne aktivnosti u okviru ovog Protokola doprinose politici raspodjele ribe potrebitima, i to u visini od 2 % svojeg prekrcanog ili iskrcanog pelagijskog ulova nakon završetka jedne plovidbe.

2.2 Postotak od 2 % izračunava se s obzirom na ukupni ulov, bez obzira na vrstu, neovisno o njegovoj komercijalnoj vrijednosti, te se dodaje ukupnom dopuštenom ulovu. Ulov koji se predaje u okviru pristojbe u naravi mora odražavati sastav, po vrsti, ukupnog ulova na plovilu u trenutku prekrcaja tih 2 %. Međutim, kada je riječ o plovilima za ribolov šaruna i skuše, postotak od 2 % može se primijeniti na ulov šaruna (veličine L ili, ako je nema, veličine M) ili, ako nema šaruna, na ulov goleme srdele (veličine L ili, ako je nema, veličine M). Kada je riječ o plovilima za ribolov srdela, postotak od 2 % primjenjuje se u jednakim omjerima na ulov skuše i goleme srdele zadržan na plovilu, ili ako ih nema, na ulov srdela zadržan na plovilu.

2.3 Taj se ulov u okviru pristojbe u naravi predaje nacionalnom društvu za distribuciju ribe, Société Nationale de Distribution de Poisson (SNDP). Sustavno se sastavlja obrazac o primitku te pristojbe u naravi te ga potpisuje predstavnik SNDP-a; primjerak tog obrasca uručuje se zapovjedniku plovila.

2.4 Taj se ulov u okviru pristojbe u naravi može predati iskrcajem na doku ili prekrcajem na sidrištu. U slučaju prekrcaja na sidrištu, plovila koja obavljaju prekrcaj tog ulova moraju biti u potpunosti prilagođeni potrebnim aktivnostima kako bi se zajamčilo pravilno obavljanje iskrcaja. Zapovjednik plovila za pelagijski ribolov, u suglasnosti sa svojim zastupnikom i SNDP-om, može odabrati mauritanijsko plovilo najprilagođenije za provedbu tih aktivnosti.

2.5 U slučaju da postoji rizik ili očito narušavanje sigurnosti ribarskog plovila, mauritanijskog plovila ili njihovih posada, zapovjednik ribarskog plovila može odbiti provesti iskrcaj ulova na dotično mauritanijsko plovilo; u tom slučaju o tome obavješćuje predstavnika SNDP-a koji mu dodjeljuje drugo plovilo.

2.6 Aktivnosti iskrcaja ulova na temelju pristojbe u naravi moraju biti isplanirane i organizirane tako da ne utječu prekomjerno na pravilnu provedbu aktivnosti ribarskog plovila.

2.7 U slučaju nedovoljnog prostora za skladištenje na mjestu iskrcaja ulova zapovjednik ribarskog plovila u potpunosti je i konačno oslobođen svoje obveze iskrcaja pristojbe u naravi za cijelu dotičnu plovidbu. Predstavnik SNDP-a stoga mu uručuje potvrdu o nemogućnosti iskrcaja pristojbe u naravi zbog pomanjkanja prostora za skladištenje na kopnu. Ulov koji nije iskrcan zbog nedostatka prostora za skladištenje te je zadržan na plovilu mora se oduzeti od ukupnog dopuštenog ulova.

2.8 Ova pristojba u naravi izričito isključuje svaki drugi oblik propisanog doprinosa. Ta pristojba ni u kojem slučaju ne smije dovesti do konverzije u njezin ekvivalent u novcu niti može predstavljati dug.

2.9 Za ulov koji odgovara pristojbi u naravi zadužen je SNDP te se on predaje potrebitima pod uvjetima predviđenima mauritanijskim zakonodavstvom.

2.10 SNDP svake godine izrađuje izvješće o korištenju te pristojbe u naravi, o njezinim korisnicima, ostvarenim količinama i uvjetima za distribuciju tih količina. To izvješće ocjenjuje Zajednički odbor.

2.11 U slučaju poteškoća u primjeni ovih odredaba stranke se savjetuju, među ostalim u okviru Zajedničkog odbora, kako bi razmijenile sve korisne informacije o toj primjeni i utvrdile rješenja koja su najprimjerenija za rješavanje tih poteškoća.

3. Parafiskalni namet

3.1 U skladu s odlukom o uvođenju parafiskalnog nameta stope tog nameta za plovila za industrijski ribolov, plative u devizama, iznose kako slijedi: Kategorija ribolova: rakovi, glavonošci i pridnene vrste:



Tonaža (BT) Iznos po tromjesečju (MRO) < 99 50 000 100-200 100 000 200-400 200 000 400-600 400 000 > 600 600 000 Ribolovna kategorija (vrlo migratorne i pelagične vrste):



Tonaža Iznos po mjesecu (MRO) < 2 000 50 000 2 000 -3 000 150 000 3 000 -5 000 500 000 5 000 -7 000 750 000 7 000 -9 000 1 000 000 > 9 000 1 300 000

3.2 Osim za kategorije 4 i 5 parafiskalni namet plaća se za svako puno tromjesečje ili više njih, neovisno o tome je li navedenim razdobljem obuhvaćeno i razdoblje biološkog oporavka.

3.3 Tečajna stopa (MRO/EUR) koja se primjenjuje za plaćanje parafiskalnog nameta za kalendarsku godinu prosječna je stopa za prethodnu godinu koju izračunava Središnja banka Mauritanije, a Ministarstvo je dostavlja najkasnije 1. prosinca godine koja prethodi njezinoj primjeni.

3.4 Tromjesečno razdoblje odgovara jednom od tromjesečnih razdoblja koja započinju 1. listopada, 1. siječnja, 1. travnja ili 1. srpnja, osim prvog i posljednjeg razdoblja Protokola.

4. Posebni uvjeti koji se primjenjuju na tunolovce

4.1 Prijave ulova sastavlja svaki zapovjednik tunolovca te ih obrađuju i provjeravaju znanstveni instituti nadležni za provjeru podataka o ulovu tuna u državama članicama, kao što su IRD (Institut de recherche pour le développement), IEO (Instituto Español de Oceanografía) ili INIAP (Instituto Nacional de Investigação Agrária e das Pescas), a preslike svih očevidnika o ribolovu dostavljaju se IMROP-u (Institut mauritanien de recherches océanographiques et des pêches).

4.2 Na temelju tih prijava ulova koje su provjerili znanstveni instituti Europska unija za svakog tunolovca utvrđuje konačni obračun pristojba koje plovilo mora platiti za ribolovnu sezonu prethodne kalendarske godine.

4.3 Europska unija šalje taj konačni obračun Mauritaniji i vlasniku plovila prije 30. lipnja godine koja slijedi nakon one u kojoj je ostvaren ulov. Kada se konačni obračun odnosi na tekuću godinu, šalje se Mauritaniji i vlasniku plovila najkasnije jedan (1) mjesec nakon datuma prestanka važenja Protokola.

4.4 Mauritanija može u roku od 30 dana od njegove dostave osporiti konačni obračun na temelju odgovarajućih dokaza. U slučaju neslaganja stranke se savjetuju u okviru Zajedničkog odbora. Ako Mauritanija u roku od 30 dana ne podnese prigovor, smatra se da je konačni obračun prihvaćen.

4.5 Ako je konačni obračun veći od predujmljene paušalne pristojbe plaćene za dobivanje dozvole za ribolov, vlasnik plovila plaća preostali iznos u roku od 45 dana nakon što Mauritanija odobri obračun. Ako je iznos konačnog obračuna manji od predujmljene paušalne pristojbe, vlasniku plovila ne naknađuje se preostali iznos.

4.6 Parafiskalni se namet plaća razmjerno vremenu provedenom u mauritanijskoj ribolovnoj zoni. Smatra se da dotična mjesečna plaćanja podrazumijevaju 30 dana stvarnog ribolova. Ovom se odredbom štiti nedjeljiva priroda tog nameta i, prema tome, mjesečni se iznos plaća za svako započeto razdoblje.

4.7 Plovilo koje je tijekom godine ribarilo od 1 do 30 dana plaća namet za jedan mjesec. Drugi mjesečni obrok ovog nameta dospijeva nakon prvog razdoblja od 30 dana i tako dalje. Dodatni mjesečni obroci plaćaju se najkasnije deset dana nakon prvog dana svakog dodatnog razdoblja.

POGLAVLJE IV.

PRIJAVA ULOVA

1. Očevidnik o ribolovu

1.1 Zapovjednici plovila dužni su svakodnevno upisivati sve aktivnosti navedene u očevidniku o ribolovu, čiji je predložak priložen ovom Prilogu kao Dodatak 4., a koji se može mijenjati u skladu s mauritanijskim zakonodavstvom. Ovaj se dokument popunjava ispravno i čitko, a potpisuje ga zapovjednik plovila. Na plovila za ribolov vrlo migratornih vrsta primjenjuju se odredbe stavka 8. ovog poglavlja.

1.2 Očevidnici o ribolovu dostavljaju se na jedan od sljedećih načina: (a) za plovila koja podliježu obvezi iskrcaja i prekrcaja, izvornik svakog očevidnika o ribolovu predaje se Mauritanijskoj obalnoj straži koja pisanim putem potvrđuje njegov primitak; (b) za ostala plovila, u slučaju izlaska iz mauritanijske ribolovne zone ako plovilo prethodno nije prošlo kroz mauritanijsku luku, izvornik svakog očevidnika o ribolovu šalje se u roku od 7 dana od dolaska u bilo koju drugu luku i, u svakom slučaju, u roku od 20 dana od izlaska iz mauritanijske zone; (c) vlasnik plovila dužan je u istom roku poslati presliku tog očevidnika o ribolovu nacionalnim tijelima države članice zastave i Europskoj uniji preko Delegacije; (d) po mogućnosti elektroničkom poštom na adresu koju je priopćila Mauritanija i koja je navedena u Dodatku 12.; (e) ili faksom na broj koji je priopćila Mauritanija; (f) ili poštanskom dostavom Mauritaniji.

1.3 Ne dovodeći u pitanje sankcije predviđene mauritanijskim zakonodavstvom, nepoštovanje jedne od odredaba predviđenih u prethodno navedenim točkama 1.1. ili 1.2. dovodi do automatske suspenzije dozvole za ribolov dok vlasnik plovila ne ispuni svoje obveze.

2. Prilog očevidniku o ribolovu (prijave iskrcaja i prekrcaja)

2.1 Tijekom iskrcaja ili prekrcaja zapovjednici plovila dužni su ispravno i čitko ispuniti i potpisati prilog očevidniku o ribolovu čiji je predložak priložen ovom Prilogu kao Dodatak 6.

2.2 Nakon završetka svakog iskrcaja vlasnik plovila odmah šalje izvornik priloga očevidniku o ribolovu Mauritanijskoj obalnoj straži, a njegovu presliku Ministarstvu. Preslika se u roku od 7 radnih dana šalje nacionalnim tijelima države članice zastave i Europskoj uniji preko Delegacije.

2.3 Nakon završetka svakog odobrenog prekrcaja zapovjednik plovila odmah šalje izvornik priloga očevidniku o ribolovu Mauritanijskoj obalnoj straži, a njegovu presliku Ministarstvu. Preslika se u roku od 7 radnih dana šalje nacionalnim tijelima države članice zastave i Europskoj uniji preko Delegacije.

2.4 Nepoštovanje jedne od odredaba predviđenih u prethodno navedenim točakama 2.1., 2.2. i 2.3. dovodi do automatske suspenzije dozvole za ribolov dok vlasnik plovila ne ispuni svoje obveze.

3. Pouzdanost podataka

3.1 Informacije sadržane u dokumentima iz prethodno navedenih točaka moraju odražavati stvarno stanje ribolova kako bi mogle predstavljati jedan od temelja za praćenje promjena u ribolovnim resursima.

3.2 Primjenjuje se važeće mauritanijsko zakonodavstvo, navedeno u Dodatku 7., o najmanjim veličinama ulova zadržanog na plovilu.

3.3 Popis konverzijskih faktora koji se primjenjuju na ulov riba bez glave/s glavama i/ili eviscerirane/cijele ribe naveden je u Dodatku 8.

4. Prijelaz na elektronički sustav

Stranke izrađuju Protokol o elektroničkoj razmjeni svih podataka o ulovu i prijavama (Electronic Reporting System), nazvanih „podaci ERS”, koji je naveden u Dodatku 10. Stranke predviđaju provedbu ovog Protokola i zamjenu prijava ulova u papirnatom obliku podacima ERS čim Mauritanija uvede potrebnu opremu i računalne programe.

5. Tolerancija odstupanja

Na temelju reprezentativnog uzorka, tolerancija odstupanja između ulova koji je upisan u očevidnik o ribolovu i procjene tog ulova utvrđene tijekom inspekcijskog pregleda ili iskrcaja ne smije biti veća od:

9 % za svježu ribu,

4 % za zamrznutu ribu nepelagičnih i pelagičnih vrsta.

6. Prilov

Dopušteni prilov naveden je u tehničkim specifikacijama koje su dio ovog Protokola. Svako prekoračenje dopuštenog postotka prilova podliježe sankcijama.

7. Tromjesečna zbirna prijava ulova

7.1 Europska unija obavješćuje Mauritaniju, elektroničkim putem služeći se obrascima navedenima u Dodatku 9., o zbirnim ulovljenim količinama njezinih plovila u svim kategorijama ribolova do završetka svakog tromjesečja za prethodno tromjesečje.

7.2 Podaci su raščlanjeni po mjesecu, ribolovnoj kategoriji, plovilu i vrsti.

7.3 Konačni obračun godišnjeg ulova moraju odobriti stranke u okviru Zajedničkog odbora.

7.4 Konverzijski faktori koji se primjenjuju na pelagijski ribolov za preradu riba bez glave/s glavama i/ili eviscerirane/cijele ribe navedeni su u Dodatku 8.

8. Posebni uvjeti koji se primjenjuju na tunolovce

8.1 Tunolovci su za svako ribolovno razdoblje provedeno u mauritanijskim vodama dužni voditi očevidnik prema predlošku koji je priložen u Dodatku 5. ovom Prilogu. U očevidnik se unose podaci i kada nema ulova.

8.2 Očevidnici o ribolovu dostavljaju se na jedan od sljedećih načina: (a) tijekom prolaska kroz mauritanijsku luku, izvornik svakog očevidnika o ribolovu predaje se Mauritanijskoj obalnoj straži koja pisanim putem potvrđuje njegov primitak; (b) u slučaju izlaska iz mauritanijske ribolovne zone, ako plovilo prethodno nije prošlo kroz mauritanijsku luku, izvornik svakog očevidnika o ribolovu šalje se u roku od 14 dana od dolaska u bilo koju drugu luku i, u svakom slučaju, u roku od 45 dana od izlaska iz mauritanijske zone; (c) vlasnik plovila dužan je u istom roku poslati presliku tog očevidnika o ribolovu nacionalnim tijelima države članice zastave i Europskoj uniji preko Delegacije; (d) po mogućnosti elektroničkom poštom na adresu koju je priopćila Mauritanija i koja je navedena u Dodatku 12.; (e) ili faksom na broj koji je priopćila Mauritanija; (f) ili poštanskom dostavom Mauritaniji.

8.3 Tunolovci poštuju sve preporuke koje je donijela Međunarodna komisija za očuvanje atlantskih tuna (ICCAT).

POGLAVLJE V.

ISKRCAJI I PREKRCAJI

1. Iskrcaji

1.1 Flota plovila za pridneni ribolov podliježe obvezi iskrcavanja.

1.2 Na zahtjev vlasnika flote, plovilima za ribolov kozica mogu se odobriti posebna odstupanja tijekom iznimno vrućih razdoblja, a posebno u kolovozu i rujnu.

1.3 Obveza iskrcavanja ne uključuje obvezu skladištenja i prerade.

1.4 Flota plovila za pelagijski ribolov koja nisu hladnjače podliježe obvezi iskrcavanja u okvirima prihvatnog kapaciteta jedinica za preradu u Nouadhibouu i u skladu sa stvarnom potražnjom na tržištu.

1.5 Obveza iskrcavanja ne postoji za posljednju plovidbu (plovidba koja prethodi izlasku plovila iz mauritanijskih ribolovnih zona na razdoblje koje traje najmanje tri mjeseca). Za plovila za ribolov kozica to razdoblje iznosi dva mjeseca.

1.6 Zapovjednik plovila Europske unije obavješćuje tijela Autonomne luke u Nouadhibouu (PAN) i Mauritanijsku obalnu stražu o datumu iskrcaja, telefaksom ili elektroničkom poštom najmanje 24 sata unaprijed, uz dostavu preslike Delegaciji Europske unije. U toj se obavijesti navodi sljedeće: (a) ime ribarskog plovila koje želi obaviti iskrcaj; (b) predviđeni datum i vrijeme iskrcaja; (c) količina (izražena u kilogramima žive vage) svake vrste koja se iskrcava (identificirana troslovnom oznakom FAO-a).

1.7 Kao odgovor na prethodno navedenu obavijest, Mauritanijska obalna straža u roku od sljedećih 12 sati dostavlja obavijest o svojoj suglasnosti zapovjedniku plovila ili njegovu predstavniku, povratnim telefaksom ili elektroničkom poštom, uz dostavu preslike Delegaciji Europske unije.

1.8 Plovila Europske unije koja obavljaju iskrcaj u mauritanijskoj luci oslobođena su svih poreza ili davanja s jednakim učinkom, osim lučkih pristojbi i troškova koji se pod istim uvjetima primjenjuju na mauritanijska plovila.

1.9 Iskrcani proizvodi ribarstva podliježu mehanizmima carinskog nadzora u skladu s važećim mauritanijskim zakonodavstvom. Stoga su oslobođeni svih carinskih postupaka i carina ili davanja s jednakim učinkom u trenutku ulaska u mauritanijsku luku ili u trenutku izvoza te se smatraju robom „u provozu” („privremeno skladištenje”).

1.10 Vlasnici plovila odlučuju o odredištu proizvoda sa svojih plovila. Proizvodi se mogu prerađivati, skladištiti pod carinskim nadzorom, prodavati u Mauritaniji ili izvoziti (plaćanje u devizama).

1.11 Prodaja u Mauritaniji namijenjena mauritanijskom tržištu podliježe istim porezima i davanjima koji se primjenjuju na mauritanijske proizvode ribarstva.

1.12 Dobit se može iznijeti bez dodatnih nameta (izuzeće od carina i davanja s jednakim učinkom).

2. Prekrcaji

2.1 Svako plovilo-hladnjača za pelagijski ribolov namijenjeno za prekrcaj, u skladu s potvrdom o sukladnosti, podliježe obvezi obavljanja prekrcaja na doku ili na plutači 10 sidrišta u Autonomnoj luci u Nouadhibouu, osim za posljednju plovidbu.

2.2 U okviru gospodarskih razvojnih projekata koji odražavaju ciljeve iz članka 7. Protokola, mauritanijska tijela mogu utvrditi uvjete za iskrcaj i prekrcaj. Stranke o tome raspravljaju u okviru Zajedničkog odbora.

2.3 Plovilo Europske unije koje obavljaja prekrcaj u Autonomnoj luci u Nouadhibouu oslobođeno je svih poreza ili davanja s jednakim učinkom, osim davanja i lučkih pristojbi koji se pod istim uvjetima primjenjuju na mauritanijska plovila.

2.4 Posljednja plovidba (plovidba koja prethodi izlasku plovila iz mauritanijskih ribolovnih zona na razdoblje koje traje najmanje tri mjeseca) ne podliježe obvezi prekrcavanja.

2.5 Zapovjednik plovila Europske unije obavješćuje tijela Autonomne luke u Nouadhibouu (PAN) i Mauritanijsku obalnu stražu o datumu iskrcaja, telefaksom ili elektroničkom poštom najmanje 24 sata unaprijed, uz dostavu preslike Delegaciji Europske unije. U toj se obavijesti navodi sljedeće: (a) ime ribarskog plovila koje želi obaviti prekrcaj; (b) predviđeni datum i vrijeme prekrcaja; (c) količina (izražena u kilogramima žive vage) svake vrste koja se prekrcava (identificirana troslovnom oznakom FAO-a).

2.6 Kao odgovor na prethodno navedenu obavijest, Mauritanijska obalna straža u roku od sljedećih 12 sati dostavlja obavijest o svojoj suglasnosti zapovjedniku plovila ili njegovu predstavniku, povratnim telefaksom ili elektroničkom poštom, uz dostavu preslike Delegaciji Europske unije.

2.7 Mauritanija pridržava pravo odbiti prekrcaj ako je transportno plovilo obavljalo nezakonit, neprijavljen ili nereguliran ribolov unutar ili izvan mauritanijskih ribolovnih zona.

POGLAVLJE VI.

KONTROLA

1. Ulasci u ribolovnu zonu Mauritanije i izlasci iz nje

1.1 Mauritanija mora najkasnije 36 sati prije ulaska ili izlaska biti obaviještena o svakom ulasku plovila EU-a koje ima odobrenje za ribolov u ribolovnu zonu Mauritanije i izlasku iz nje, osim u slučaju tunolovaca plivaričara, tunolovaca s ribarskim štapovima i plovila s parangalima za koje je taj rok skraćen na 6 sati.

1.2 Pri obavješćivanju o ulasku ili izlasku plovilo posebno obavješćuje o: (a) imenu plovila; (b) radijskom pozivnom znaku plovila; (c) predviđenom datumu (dd/mm/gggg), satu (UTC) i točki prolaska (stupnjevi/minute/sekunde); (d) količini ulova zadržanoj na plovilu za svaku vrstu, označenoj troslovnom oznakom FAO-a i izraženoj u kilogramima žive vage ili, kada je to potrebno, brojem jedinki; (e) izgledu proizvodâ.

1.3 Obavijest se šalje prvenstveno elektroničkom poštom, ili ako to nije moguće, telefaksom ili radijem na elektroničku adresu, telefonski broj ili radijsku frekvenciju koje priopći Mauritanija, kako su navedeni u Dodatku 12. Mauritanija odmah potvrđuje primitak obavijesti, elektroničkom poštom ili telefaksom.

1.4 Te informacije o ulascima i izlascima plovila šalju se i Delegaciji Europske unije u Mauritaniji na adresu elektroničke pošte navedenu u Dodatku 12.

1.5 Mauritanija bez odgode obavješćuje dotična plovila i EU o svakoj promjeni adrese elektroničke pošte, telefonskog broja ili frekvencije prijenosa. Te se promjene kao podsjetnik navode u prilogu zapisniku sa sastanka Zajedničkog odbora održanog nakon promjene.

1.6 Svako plovilo koje se zatekne u obavljanju ribolova u mauritanijskoj zoni, a da prethodno nije najavilo svoju nazočnost u zoni, smatra se plovilom koje ne posjeduje odobrenje za ribolov.

1.7 Izvješća o ulasku ili izlasku čuvaju se na plovilu najmanje godinu dana nakon dana slanja obavijesti.

1.8 Dok su prisutna u mauritanijskoj ribolovnoj zoni plovila Europske unije moraju stalno pratiti međunarodne pozivne frekvencije (kanal VHF 16 ili HF 2 182 kHz).

1.9 Nakon primitka poruka o izlasku iz ribolovne zone mauritanijska tijela pridržavaju pravo odlučiti hoće li provesti kontrolu na temelju uzorkovanja prije izlaska plovila, na sidrištu u luci u Nouadhibouu ili Nouakchottu.

1.10 Kontrola ne smije trajati duže od šest sati za pelagijski ribolov (kategorije 6 i 7) i duže od tri sata za ostale kategorije.

1.11 Nepoštovanje odredaba predviđenih u prethodno navedenim stavcima dovodi do sljedećih sankcija: (a) prvi put: — ako je moguće, plovilo se preusmjerava, — teret se iskrcava s plovila i plijeni u ime Državne riznice, — plovilo plaća najmanju novčanu kaznu predviđenu mauritanijskim zakonodavstvom; (b) drugi put: — ako je moguće, plovilo se preusmjerava, — teret se iskrcava s plovila i plijeni u ime Državne riznice, — plovilo plaća najveću novčanu kaznu predviđenu mauritanijskim zakonodavstvom, — dozvola se poništava za preostalo razdoblje njezina važenja; (c) treći put: — ako je moguće, plovilo se preusmjerava, — teret se iskrcava s plovila i plijeni u ime Državne riznice, — dozvola se konačno poništava, — zapovjedniku i plovilu zabranjuje se ribolov u Mauritaniji.

1.12 U slučaju bijega plovila koje ne poštuje odredbe, Ministarstvo obavješćuje Europsku uniju i državu članicu zastave kako bi se mogle primijeniti sankcije predviđene u prethodno navedenom stavku 1.11.

2. Odredbe o inspekcijskom pregledu na moru i u luci

2.1 Mauritanija poduzima potrebne mjere kako bi inspekcijske preglede na plovilima Europske unije na moru i u luci u okviru ovog Sporazuma: (a) provodila plovila i/ili djelatnici Mauritanijske obalne straže koje je Mauritanija ovlastila te su identificirani kao ovlašteni za kontrolu ribolova. Svaki djelatnik Mauritanijske obalne straže mora biti osposobljen za kontrolu ribolova i nositi službenu iskaznicu koju je izdala Mauritanija te na kojoj je naveden njegov identitet i kvalifikacija; (b) ne ugrožavajući ni na koji način sigurnost plovila i posade.

2.2 Prilikom inspekcijskog pregleda na moru djelatnici Mauritanijske obalne straže ne smiju se ukrcati na plovilo Europske unije bez prethodne obavijesti prenesene radijskom postajom VHF ili Međunarodnim signalnim kodeksom. Svako prijevozno sredstvo koje se rabi za inspekcijski pregled mora imati jasno i vidljivo istaknutu službenu zastavicu ili simbol koji označava da provodi zadaće inspekcijskog pregleda ribolova u ime Mauritanije.

2.3 Zapovjednik plovila Europske unije omogućuje djelatnicima Mauritanijske obalne straže ukrcaj na plovilo i obavljanje njihova posla. Zapovjednik je dužan surađivati s djelatnicima Mauritanijske obalne straže.

2.4 Inspekcijski pregled provodi određen broj djelatnika Mauritanijske obalne straže primjeren okolnostima inspekcijskog pregleda, koji prije provedbe inspekcijskog pregleda trebaju dokazati svoj identitet i kvalifikaciju.

2.5 Djelatnici Mauritanijske obalne straže mogu pregledati sve prostore, opremu, ribolovne alate, ulove, dokumentaciju i dokaze plaćanja koje smatraju potrebnima kako bi se uvjerili u usklađenost s ovim Sporazumom. Mogu i ispitati zapovjednika plovila, članove posade ili bilo koju drugu osobu na plovilu na kojem se provodi inspekcijski pregled. Mogu uzeti presliku svakog dokumenta koji smatraju relevantnim.

2.6 Djelatnici Mauritanijske obalne straže ne smiju narušavati pravo zapovjednika plovila Europske unije da komunicira s vlasnikom plovila i/ili s tijelom države zastave plovila.

2.7 Djelatnici Mauritanijske obalne straže borave na plovilu Europske unije samo onoliko dugo koliko im je potrebno da obave zadaće povezane s inspekcijskim pregledom. U svakom slučaju, inspekcijski pregled ne smije trajati duže od 3 sata u slučaju plovila za pelagijski ribolov i 1.30 sati u slučaju ostalih kategorije, osim ako je to apsolutno nužno.

2.8 Djelatnici Mauritanijske obalne straže inspekcijski pregled provode tako da u najmanjoj mjeri utječu na plovilo, njegovu ribolovnu aktivnost i teret te aktivnosti iskrcaja ili prekrcaja.

2.9 Mauritanija osigurava da se svaki prigovor povezan s inspekcijskim pregledom plovila Europske unije obradi na pravedan i temeljit način, u skladu s nacionalnim zakonodavstvom.

2.10 Mauritanija može Europskoj uniji dopustiti da sudjeluje u inspekcijskom pregledu na moru i u luci kao promatrač.

2.11 Nakon završetka svakog inspekcijskog pregleda djelatnici Mauritanijske obalne straže sastavljaju izvješće o inspekcijskom pregledu koje sadržava rezultate inspekcijskog pregleda, navodne prekršaje i eventualne naknadne mjere koje bi Mauritanija mogla poduzeti.

2.12 Zapovjednik plovila Europske unije ima pravo unijeti primjedbe u izvješće o inspekcijskom pregledu.

2.13 Djelatnik Mauritanijske obalne straže koji je sastavio izvješće o inspekcijskom pregledu i zapovjednik plovila Europske unije potpisuju izvješće o inspekcijskom pregledu. Potpis zapovjednika plovila smatrat će se samo potvrdom primitka preslike izvješća. Ako zapovjednik plovila odbije potpisati izvješće o inspekcijskom pregledu, u izvješće upisuje razloge svojeg odbijanja uz napomenu „odbijanje potpisivanja”.

2.14 Kada se izvješće o inspekcijskom pregledu sastavlja ručno, tekst mora biti čitak i napisan neizbrisivom tintom.

2.15 Prije napuštanja plovila djelatnici Mauritanijske obalne straže moraju predati primjerak izvješća o inspekcijskom pregledu zapovjedniku plovila Europske unije. Mauritanija šalje presliku izvješća o inspekcijskom pregledu Europskoj uniji u roku od četiri dana (inspekcijski pregled na moru) i 24 sata (inspekcijski pregled u luci) nakon inspekcijskog pregleda, neovisno o zaključcima inspekcijskog pregleda.

3. Sustav zajedničkog promatranja pri provedbi kontrola na kopnu i moru

3.1 Stranke mogu uspostaviti sustav zajedničkog promatranja pri provedbi kontrola na kopnu i moru. U tu svrhu imenuju predstavnike koji će prisustvovati aktivnostima kontrole i inspekcijskih pregleda koje provode odgovarajuće nacionalne inspekcijske službe te mogu iznijeti primjedbe na provedbu ovog Protokola.

3.2 Ti predstavnici moraju imati: — stručne kvalifikacije, — odgovarajuće iskustvo u području ribarstva, i — temeljito poznavanje odredaba Sporazuma i ovog Protokola.

3.3 Kada ti predstavnici prisustvuju inspekcijskim pregledima, preglede provode nacionalne inspekcijske službe, a predstavnici ne smiju na vlastitu inicijativu izvršavati inspekcijske ovlasti dodijeljene nacionalnim službenicima.

3.4 Kada ti predstavnici prate nacionalne službenike, imaju pristup plovilima, prostorijama i dokumentima koji su predmet inspekcijskog pregleda od strane tih službenika radi prikupljanja podataka, osim osobnih podataka, koji su im potrebni za obavljanje njihovih zadaća.

3.5 Predstavnici prate nacionalne inspekcijske službe tijekom obilazaka plovila usidrenih u lukama, javnih dražbenih ustanova, trgovina za veleprodaju ribe, hladnjača i drugih mjesta za iskrcaj i skladištenje ribe prije njezine prve prodaje na području ili mjestu prvog stavljanja na tržište.

3.6 Predstavnici svaka četiri mjeseca sastavljaju i podnose izvješće o kontrolama kojima su prisustvovali. Izvješće se šalje nadležnim tijelima. Ta tijela šalju presliku drugoj ugovornoj stranci.

3.7 Stranke mogu odlučiti provesti najmanje dva inspekcijska pregleda godišnje, naizmjenično u Mauritaniji i u Europi.

3.8 Predstavnik u zajedničkim aktivnostima kontrole poštuje imovinu i opremu koji se nalaze na plovilu i ostala postrojenja te povjerljivost svih dokumenata koji su mu dostupni. Stranke su suglasne da će osigurati provedbu kontrole uz najstrože poštovanje povjerljivosti. Predstavnik priopćuje rezultate takvih aktivnosti isključivo svojim nadležnim tijelima.

3.9 Taj se program provodi u lukama iskrcaja Europske unije i u mauritanijskim lukama.

3.10 Svaka stranka snosi sve troškove svojeg predstavnika u aktivnostima zajedničke kontrole, uključujući putne troškove i troškove smještaja.

POGLAVLJE VII.

POVREDE

1. Izvješće o inspekcijskom pregledu i zapisnik o povredi

1.1 Svaka povreda koju počini plovilo Europske unije mora se temeljiti na objektivnom i materijalnom utvrđenju djelatnika Mauritanijske obalne straže o činjenicama kojima se ta povreda može kvalificirati. U njemu ne smije stajati pretpostavka o povredi.

1.2 Izvješće o inspekcijskom pregledu u kojem su navedene okolnosti i razlozi koji su doveli do povrede mora potpisati zapovjednik plovila koji u izvješću može izraziti svoje rezerve, a od Mauritanijske obalne straže odmah dobiva presliku izvješća u skladu sa stavkom 2.15. Poglavlja VI. Tim se potpisom ne dovode u pitanje prava zapovjednika i sredstva obrane koja on može istaknuti u odnosu na navodnu povredu.

1.3 Mauritanijska obalna straža vjerno sastavlja zapisnik o povredi na temelju eventualnih povreda koje su utvrđene i unesene u izvješće o inspekcijskom pregledu nakon kontrole plovila. Njemu moraju biti priloženi materijalni dokazi kojima se objektivno može potkrijepiti stvarno stanje opisane povrede.

1.4 Tijekom kontrole uzima se u obzir sukladnost svojstava plovila koja su utvrđena pri tehničkom pregledu (poglavlje II.).

2. Obavijest o povredi

2.1 U slučaju povrede Mauritanijska obalna straža poštom i bez odgode šalje predstavniku plovila zapisnik o povredi zajedno s izvješćem o inspekcijskom pregledu. Mauritanijska obalna straža o tome bez odgode obavješćuje Europsku uniju i dostavlja joj pripadajuće dokumente.

2.2 U slučaju povrede koju nije moguće prekinuti na moru zapovjednik plovila na zahtjev Mauritanijske obalne straže treba odvesti plovilo u luku u Nouadhibouu (preusmjeravanje), a Mauritanijska obalna straža o tome bez odgode obavješćuje Europsku uniju. U slučaju povrede koju je zapovjednik plovila priznao i koju je moguće prekinuti na moru plovilo nastavlja s ribolovom. Plovilo u oba slučaja nastavlja s ribolovom nakon što se utvrđena povreda prekine.

3. Postupanje povezano s povredom bez preusmjeravanja

3.1 U skladu s ovim Protokolom povrede se mogu riješiti sporazumno ili u pravnom postupku.

3.2 Prije postupanja povezanog s povredom, a najkasnije 24 sata nakon slanja obavijesti o povredi, Europska unija od Mauritanije prima sve detaljne podatke o činjenicama povrede i o daljnjim mjerama koje se mogu poduzeti.

3.3 Mauritanijska obalna straža saziva Odbor za rješavanje sporova. Sve informacije o odvijanju izvansudskog ili pravnog postupka koji se odnose na povrede koje su počinila plovila Europske unije šalju se što je prije moguće Europskoj uniji. Prema potrebi, i ako to iznimno odobri predsjednik Odbora za rješavanje sporova, vlasnika plovila mogu u Odboru za rješavanje sporova zastupati dvije osobe. Predsjednik je ovlašten za iznošenje argumenata i podnošenje svih dodatnih informacija o okolnostima predmeta.

3.4 Rezultati Odbora za rješavanje sporova dostavljaju se što je prije moguće vlasniku plovila ili njegovu predstavniku te Europskoj uniji preko Delegacije.

3.5 Novčana se kazna mora platiti doznačivanjem sredstava najkasnije 30 dana nakon rješenja spora. Ako plovilo želi izići iz mauritanijske ribolovne zone, to može učiniti tek nakon izvršenja plaćanja. Potvrda Državne riznice ili, u nedostatku takve potvrde, bankovna doznaka SWIFT koju je ovjerila Središnja banka Mauritanije (BCM) ako je plaćanje izvršeno na neradni dan služe kao dokaz o plaćanju novčane kazne.

3.6 Ako izvansudski postupak nije uspješno zaključen, Ministarstvo bez odgode prosljeđuje predmet državnom odvjetniku Mauritanije. U slučaju sudske presude kojom je izrečena novčana kazna plaćanje kazne provodi se doznačivanjem sredstava najkasnije 30 dana nakon donošenja presude. Potvrda Državne riznice ili, u nedostatku takve potvrde, bankovna doznaka SWIFT koju je ovjerila Središnja banka Mauritanije (BCM) ako je plaćanje izvršeno na neradni dan služe kao dokaz o plaćanju novčane kazne.

4. Postupanje povezano s povredom uz preusmjeravanje

4.1 Plovilo koje je preusmjereno nakon što je utvrđena povreda zadržava se u luci do završetka izvansudskog postupka.

4.2 Prije pokretanja pravnog postupka navodna povreda pokušava se riješiti u izvansudskom postupku pod uvjetima predviđenima u točakama od 3.3. do 3.5. Taj se postupak zaključuje najkasnije tri radna dana od datuma preusmjeravanja.

4.3 Prije pokretanja izvansudskog postupka, a najkasnije 48 sati od početka preusmjeravanja, Europska unija od Mauritanije prima sve detaljne informacije o činjenicama u vezi s povredom i daljnjim mjerama koje se mogu poduzeti.

4.4 Ako izvansudski postupak nije uspješno zaključen, Ministarstvo bez odgode prosljeđuje predmet državnom odvjetniku Mauritanije. U slučaju sudske presude kojom je izrečena novčana kazna plaćanje kazne provodi se u skladu sa stavkom 3.6.

4.5 U skladu s važećim zakonodavstvom vlasnik plovila polaže bankovno jamstvo koje određuje nadležno tijelo ili sud u roku od najviše 72 sata od okončanja izvansudskog postupka, uzimajući u obzir troškove nastale prisilnim privezom te iznos novčanih kazni i naknada koje plaćaju odgovorni za povredu. Bankovno je jamstvo neopozivo do zaključenja pravnog postupka. Ono se oslobađa čim se postupak okonča bez osuđujuće presude. Također, u slučaju da je novčana kazna iz presude niža od uplaćenog bankovnog jamstva, nadležno mauritanijsko tijelo oslobađa preostali iznos jamstva.

4.6 Plovilo se pušta: (a) ako su ispunjene obveze koje proizlaze iz izvansudskog postupka ili (b) ako je do okončanja pravnog postupka položeno bankovno jamstvo iz prethodnog stavka 4.5. i ako ga prihvati Ministarstvo. Potvrda Državne riznice ili, u nedostatku takve potvrde, bankovna doznaka SWIFT koju je ovjerila Središnja banka Mauritanije (BCM) ako je plaćanje izvršeno na neradni dani služe kao dokaz o plaćanju jamstva.

5. Razmjena informacija o kontrolama i povredama

Stranke se obvezuju poboljšati postupke potrebne za kontinuirani dijalog o provedenim kontrolama, predmetima povreda u tijeku, rezultatima izvansudskih i pravnih postupaka te svim poteškoćama povezanima s provedbom kontrola i praćenjem predmeta povreda.

POGLAVLJE VIII.

SUSTAV ZA SATELITSKO PRAĆENJE (VMS)

Satelitsko praćenje plovila Europske unije provodi se dvostrukim prijenosom putem sustava triangulacije, kako slijedi:

1. plovilo EU-a – FMC države zastave – FMC Mauritanije

2. plovilo EU-a – FMC Mauritanije – FMC države zastave

U slučaju da pri triangulaciji dođe do poteškoća stranke u okviru Zajedničkog odbora poduzimaju mjere potrebne za rješavanje tih poteškoća.

1. Poruke o položaju plovila – sustav VMS

Dok se nalaze u ribolovnoj zoni Mauritanije plovila Europske unije s odobrenjem za ribolov moraju biti opremljena sustavom za satelitsko praćenje plovila (Vessel Monitoring System – VMS) kojim se osigurava automatska i neprekidna dostava obavijesti o njihovu položaju, svakih sat vremena, centru za praćenje ribolova (Fisheries Monitoring Center – FMC) države zastave.

2. Načini prijenosa

2.1 Svaka poruka o položaju sadržava sljedeće informacije: (a) identifikacijske podatke plovila; (b) zadnji zemljopisni položaj plovila (zemljopisna dužina i širina), s dopuštenom pogreškom manjom od 500 metara i intervalom pouzdanosti od 99 %; (c) datum i vrijeme kada je položaj zabilježen; (d) brzinu i smjer plovila; (e) poruka mora biti oblikovana u skladu s formatom iz Dodatka 9. ovom Prilogu.

2.2 Prvi zabilježeni položaj nakon ulaska u mauritanijsku ribolovnu zonu identificira se oznakom „ENT”. Svi sljedeći položaji identificiraju se oznakom „POS”, osim prvog zabilježenog položaja nakon izlaska iz mauritanijske ribolovne zone koji se identificira oznakom „EXI”.

2.3 FMC države zastave i FMC Mauritanije osiguravaju automatsku obradu i prema potrebi elektronički prijenos poruka o položaju. Poruke o položaju moraju se bilježiti se na siguran način i čuvati tri godine.

3. Slanje poruka s plovila u slučaju kvara sustava VMS

3.1 Zapovjednik je u svakom trenutku dužan osigurati da sustav VMS njegova plovila bude potpuno operativan te da se poruke o položaju na ispravan način prenose FMC-u države zastave.

3.2 Ako je uređaj za stalno satelitsko praćenje koji je instaliran na ribarskom plovilu tehnički neispravan ili pokvaren, zapovjednik tog plovila pravodobno šalje informacije predviđene u stavku 2.1. FMC-u države zastave elektroničkom poštom, radijem ili telefaksom. U tim se okolnostima svaka četiri sata šalje globalno izvješće o položaju. FMC države zastave odmah šalje te poruke FMC-u Mauritanije.

3.3 U slučaju kvara ili neispravnosti sustava VMS na plovilu zapovjednik i/ili vlasnik plovila osiguravaju otklanjanje kvara ili zamjenu sustava VMS u roku od najviše pet dana. Nakon tog roka dotično plovilo mora napustiti mauritanijsku ribolovnu zonu ili se vratiti u mauritanijsku luku. Ako u roku od 5 dana pristane u mauritanijskoj luci, plovilo ne smije ponovno obavljati ribolovne aktivnosti u mauritanijskoj ribolovnoj zoni sve dok njegov sustav VMS ne bude u besprijekornom funkcionalnom stanju, osim u slučaju posebnog odobrenja Mauritanije. Ako postoji ozbiljan tehnički problem koji zahtijeva dodatni rok, moguće je odobriti odstupanje od najviše 15 dana, na zahtjev zapovjednika plovila.

3.4 Ribarsko plovilo može napustiti luku nakon tehničke neispravnosti njegova sustava VMS samo ako: — sustav ponovno funkcionira, na način prihvatljiv za državu zastave, ili — dobije odobrenje od države zastave. U potonjem slučaju država zastave obavješćuje Mauritaniju o svojoj odluci prije isplovljavanja plovila.

4. Sigurno slanje poruka o položaju između FMC-a države zastave i Mauritanije

4.1 FMC države zastave automatski i bez odgode šalje poruke o položaju dotičnih plovila FMC-u Mauritanije. FMC države zastave i FMC Mauritanije razmjenjuju adrese elektroničke pošte. Bez odgode se obavješćuju o svakoj promjeni tih adresa.

4.2 Prijenos poruka o položaju između FMC-a države zastave i FMC-a Mauritanije obavlja se elektroničkim putem pomoću sigurnog komunikacijskog sustava.

4.3 FMC Mauritanije bez odgode obavješćuje FMC države zastave i Europsku uniju o svakom prekidu primanja uzastopnih poruka o položaju s plovila koje ima odobrenje za ribolov ako dotično plovilo nije poslalo obavijest o izlasku iz mauritanijske ribolovne zone.

5. Neispravnost komunikacijskog sustava

5.1 Mauritanija osigurava da njezina elektronička oprema bude kompatibilna s opremom FMC-a države zastave. Bez odgode obavješćuje Europsku uniju o svakoj neispravnosti u pogledu slanja i primanja poruka o položaju kako bi se u najkraćem mogućem roku pronašlo tehničko rješenje. Eventualne sporove u tom pogledu rješava Zajednički odbor.

5.2 Zapovjednik plovila smatra se odgovornim za svako dokazano upletanje u rad sustava VMS plovila radi ometanja njegova funkcioniranja ili lažiranja poruka o položaju. Svaka povreda podliježe sankcijama predviđenima Protokolom.

6. Preispitivanje učestalosti poruka o položaju

6.1 Na temelju dokumentacije kojom se nastoji dokazati povreda Mauritanija može od FMC-a države zastave, uz dostavu preslike Europskoj uniji, zahtijevati da skrati vremenski interval slanja poruka o položaju plovila na 30 minuta tijekom dogovorenog razdoblja istrage. Dokaznu dokumentaciju Mauritanija mora dostaviti FMC-u države zastave i Europskoj uniji. FMC države zastave bez odgode Mauritaniji šalje poruke o položaju u novim vremenskim razmacima.

6.2 Na kraju određenog razdoblja istrage Mauritanija obavješćuje FMC države zastave i Europsku uniju o eventualnim dodatnim mjerama.

POGLAVLJE IX.

UKRCAJ MAURITANIJSKIH RIBARA

1. Broj mauritanijskih ribara koje je potrebno ukrcati

1.1 Vlasnik ribarskog plovila ukrcava mauritanijske ribare kako bi radili na njegovu ribarskom plovilu Europske unije kao članovi posade tijekom trajanja ribolovnih aktivnosti plovila u mauritanijskoj ribolovnoj zoni.

1.2 U skladu s međunarodnim normama Ministarstvo sastavlja i vodi popis u kojem je naveden dovoljan broj mauritanijskih ribara koji su pravilno osposobljeni, s potvrdama o obuci te posjeduju iskustvo i sposobnosti, među kojima vlasnici ribarskih plovila Europske unije slobodno biraju ribare koje će ukrcati kako bi radili na njihovim plovilima u skladu sa stavkom 1.1. Taj se popis dostavlja vlasnicima plovila, Europskoj uniji i državama članicama zastave.

1.3 Najmanji broj mauritanijskih ribara koje je potrebno ukrcati na temelju stavaka 1.1. i 1.2. jest sljedeći: (a) za tunolovce plivaričare, jedan po plovilu; (b) za tunolovce s ribarskim štapovima, tri po plovilu; (c) za plovila za ribolov kozica i plovila za pridneni ribolov, 60 % posade, zaokruženo na manji broj, pri čemu časnici nisu uključeni u obračun; (d) za sve koćarice za pelagijski ribolov, 60 % osoblja koje djeluje u proizvodnji (tvornica, pakiranje i zamrzavanje), kako je navedeno u planu posade broda koji je propisno ovjerilo nadležno tijelo države zastave.

1.4 Ako vlasnik ribarskog plovila ukrca mauritanijske časnike vježbenike, broj tih časnika oduzima se od najmanjeg potrebnog broja mauritanijskih ribara u skladu sa stavkom 1.3.

1.5 Vlasnik ribarskog plovila iz stavka 1.3. točke (d) ovlašten je zaposliti potreban broj mauritanijskih ribara u okviru dokumentiranog i planiranog sustava smjena na plovilu/na kopnu koji mu omogućuje da odgovorno i učinkovito upravlja svojim ribarskim plovilom i pritom poštuje mjere koje je država zastave donijela na temelju nacionalnog zakonodavstva i u skladu s pravom EU-a.

1.6 Zapovjednik plovila vodi registar ribara koji rade na njegovu plovilu, pri čemu sastavlja popis posade koji je uredno potpisao zapovjednik ili bilo koja druga osoba koju je zapovjednik ovlastio. Popis posade redovito se ažurira i obuhvaća detaljne podatke o ribarima, koji uključuju najmanje sljedeće: (a) rang ili funkciju; (b) državljanstvo; (c) datum i mjesto rođenja; (d) vrstu i broj identifikacijskog dokumenta.

1.7 Kontrola ispunjenja zahtjeva navedeni u stavku 1. odnosi se na popis posade ribarskog plovila Europske unije u trenutku inspekcijskog pregleda, kako ga je sastavio i potpisao zapovjednik ili bilo koja druga osoba koju je zapovjednik ovlastio.

2. Uvjeti za pristup mauritanijskih ribara ribarskim plovilima Europske unije

2.1 Ministarstvo osigurava da su popisom iz stavka 1.2. obuhvaćeni detaljni podaci o svakom ribaru, što uključuje najmanje sljedeće: njegovo ime i prezime, datum i mjesto rođenja, kvalifikacije te dokumente o njegovu statusu ribara i iskustvu.

2.2 Ministarstvo osigurava da svaki ribar naveden na popisu iz stavka 1.2. ispunjuje sljedeće zahtjeve: ribar (a) je upoznat s osnovnim sigurnosnim terminima na jednom od sljedećih radnih jezika: francuskom, španjolskom ili engleskom; (b) ima važeću mauritanijsku putovnicu; (c) ima važeću mauritanijsku pomorsku knjižicu ili jednakovrijedan dokument; (d) ima važeću potvrdu na kojoj je navedeno da je prošao osnovno osposobljavanje o sigurnosti na moru za osoblje ribarskih plovila u skladu s važećim međunarodnim normama; (e) ima važeću liječničku potvrdu na kojoj je navedena njegova sposobnost da obavlja dužnosti na ribarskim plovilima te da nije nositelj nikakve zarazne bolesti i da nema nikakve smetnje koje bi mogle dovesti u opasnost sigurnost i zdravlje drugih osoba na plovilu; liječnički pregled mora se provesti u skladu s važećim međunarodnim normama i mora obuhvaćati radiološke pretrage za otkrivanje tuberkuloze; (f) ima dokumentaciju koja se može uključiti u pomorsku knjižicu ili dokument iz stavka 2.2. točke (c), a u kojoj su detaljno opisane njegove stečene vještine i, za svako ribarsko plovilo na kojem je radio, ime i vrsta tog plovila, njegov rang ili dužnost na plovilu za trajanja njegove službe na plovilu; (g) ima propisno potpisan izvornik ugovora o radu za ribara; (h) ima sve ostale dokumente koje zahtijeva država zastave ribarskog plovila ili vlasnik ribarskog plovila.

2.3 Svaki dokument iz stavka 2.2. točaka od (c) do (h) izdan je na jednom ili više službenih jezika Islamske Republike Mauritanije ili zemlje izdavanja te mu je priložen prijevod na engleski jezik.

2.4 U skladu s važećim međunarodnim normama svaki dokument iz stavka 2.2. točaka od (c) do (h) smatra se važećim samo ako u potpunosti zadovoljava odredbe stavka 2.3. te ako je propisno potpisan, nije istekao u trenutku ukrcavanja i ako država zastave ribarskog plovila jamči da razina osposobljenosti ili položeni ispit za koji je izdan dokument u potpunosti ispunjuje zahtjeve koje je utvrdila država zastave. Mauritanija u tu svrhu ovlašćuje službenike koje je imenovala država zastave da oni na njezinu državnom području obavljaju potrebne evaluacije i revizije. U skladu s načelom lojalne suradnje države članice Europske unije surađuju na ispunjenju zadaća koje proizlaze iz tog stavka radi smanjenja administrativnog opterećenja Islamske Republike Mauritanije.

2.5 U svrhu kontrole mauritanijski ribari predočuju zapovjedniku plovila na njegov zahtjev dokumente iz stavka 2.2. Zapovjednik plovila ovlašten je čuvati preslike prethodno navedenih dokumenata u administrativne svrhe.

2.6 Vlasnik ribarskog plovila ili zapovjednik koji djeluje u njegovo ime ima pravo odbiti odobrenje za ukrcaj mauritanijskog ribara na svoje ribarsko plovilo EU-a ako on ne ispunjuje zahtjeve iz stavaka 2.2. i 2.4.

3. Temeljna načela i prava na radu

3.1 Prema mauritanijskim ribarima ukrcanima kako bi radili na ribarskim plovilima Europske unije, prema njihovim nalogodavcima te prema vlasnicima dotičnih ribarskih plovila postupa se u skladu sa zakonodavstvom koje je na snazi u pogledu provedbe osam temeljenih konvencija Međunarodne organizacije rada (ILO) koje njezine članice moraju promicati i provoditi u skladu s Deklaracijom ILO-a o temeljnim načelima i pravima na radu iz 1998. Te se konvencije odnose na slobodu udruživanja i stvarno priznavanje prava na kolektivno pregovaranje, na ukidanje svih oblika prisilnog ili obveznog rada, na stvarno ukidanje rada djece i na ukidanje diskriminacije u pogledu zapošljavanja i obavljanja zanimanja.

3.2 Mauritanijski ribari ukrcani na ribarska plovila EU-a zaštićeni su pisanim ugovorom o radu koji je sastavljen u skladu s propisima i kolektivnim ugovorima koji se primjenjuju te uključuje detalje o uvjetima rada i života na plovilu.

4. Privremeno odobrenje za manji broj mauritanijskih ribara na plovilu

4.1 Ribarskim je plovilima Europske unije odobreno da isplove s manje mauritanijskih ribara od najmanjeg potrebnog broja iz stavka 1. odmah nakon što o tome obavijeste nadležna tijela luke za ukrcaj ako: (a) mauritanijsko nadležno tijelo tijekom zapošljavanja pomoraca nije vlasniku plovila ili njegovu predstavniku stavilo na raspolaganje popis iz stavka 1.2.; (b) na popisu iz stavka 1.2. nije dostupan dovoljan broj mauritanijskih ribara koji su pravilno osposobljeni, imaju potvrde o obuci, iskustvo i sposobnosti; (c) vlasnik ribarskog plovila ili zapovjednik koji djeluje u njegovo ime jednom ili više mauritanijskih ribara, koji su pravodobno stigli na plovilo, odbije odobrenje za ukrcaj u skladu sa stavkom 2.6.; (d) jedan ili više mauritanijskih ribara koji su se trebali ukrcati kako bi radili na ribarskom plovilu nisu bili nazočni u trenutku objave polaska plovila. Nadležno tijelo luke ukrcaja o tome odmah obavješćuje Mauritanijsku obalnu stražu i Regionalnu pomorsku upravu te bez odgode šalje presliku te obavijesti vlasniku ribarskog plovila ili zastupniku koji djeluje u njegovo ime.

4.2 Ako je mauritanijskog ribara koji se ukrcao kako bi radio na ribarskom plovilu Europske unije potrebno vratiti na kopno tijekom izlaska u ribolov u mauritanijskoj ribolovnoj zoni zbog jednog ili više razloga zbog kojih ima pravo na povratak, plovilo može nastaviti svoj izlazak u ribolov ili ga ponovno započeti a da dotičnog ribara ne zamijeni novim mauritanijskim ribarom.

4.3 U svrhu primjene stavaka 4.1. i 4.2., mauritanijski ribari koji ostaju na kopnu u okviru dokumentiranog i planiranog sustava smjena na plovilu/na kopnu iz stavka 1.6., smatraju se kao da su na plovilu pod uvjetom da se potpisani primjerci njihovih ugovora o radu ribara nalaze na plovilu.

5. Kazne i novčane kazne izrečene u drugim slučajevima nepoštovanja potrebnog broja mauritanijskih ribara na plovilu

5.1 Ako vlasnik ribarskog plovila ne ukrca potreban broj mauritanijskih ribara u skladu sa stavkom 1. zbog razloga koji nisu navedeni u stavku 4., vlasnik ribarskog plovila dužan je platiti paušalnu novčanu kaznu od 20 EUR po mauritanijskom ribaru koji nije prisutan i po danu ribolova obavljenog u mauritanijskoj ribolovnoj zoni bez potrebnog broja mauritanijskih ribara na plovilu.

5.2 Račun za novčanu kaznu izrečenu u skladu sa stavkom 5.1. Ministarstvo upućuje vlasniku ribarskog plovila te se njegov iznos temelji na stvarnom broju dana ribolova, a ne na roku važenja dozvole.

5.3 Vlasnik ribarskog plovila ili zastupnik koji djeluje u njegovo ime plaća račun iz stavka 5.2. u roku od tri mjeseca nakon što je utvrđeno nepoštovanje iz stavka 5.1. ili na kasniji datum ako je taj datum naznačen na računu. Dugovani iznos plaća se na račun naveden u poglavlju I. – „Opće odredbe” ovog Priloga.

5.4 Opetovano nepoštovanje iz stavka 5.1. dovodi do automatske suspenzije dozvole za ribolov plovila sve dok se ne dosegne potreban broj mauritanijskih ribara ukrcanih na plovilo.

5.5 Iznosi plaćeni u skladu sa stavkom 5.1. rabe se isključivo za osposobljavanje mauritanijskih ribara upisanih u Nacionalnu školu za pomorstvo i ribarstvo (Ecole nationale d'enseignement maritime et des pêches).

6. Informacije koje je potrebno dostaviti Ministarstvu

6.1 Svaka država zastave koja je članica Europske unije dostavlja Ministarstvu, na popisu koji sastavlja i čuva Europska unija, naziv njezina nadležnog tijela iz stavka 2.4.

6.2 S obzirom na stavak 2.2. točke od (d) do (h), država zastave uredno obavješćuje Ministarstvo, posredstvom Europske unije, o svojim zahtjevima u pogledu dodatnih dokumenata koje je potrebno tražiti od ribara ukrcanih ili zaposlenih na ribarskom plovilu koje plovi pod njezinom zastavom.

6.3 Vlasnik ribarskog plovila ili zastupnik koji djeluje u njegovo ime obavješćuje Ministarstvo o ukrcaju mauritanijskih ribara koji će raditi na njegovu plovilu pomoću popisa posade iz stavka 1.7.

6.4 Ministarstvo dostavlja vlasniku ribarskog plovila ili zastupniku koji djeluje u njegovo ime potpisanu potvrdu o primitku čim primi informacije navedene u stavku 6.3.

6.5 Vlasnik ribarskog plovila ili zastupniku koji djeluje u njegovo ime šalje presliku ugovora o radu ribara izravno Ministarstvu u roku od dva mjeseca od potpisivanja ugovora.

6.6 Ministarstvo dostavlja vlasniku ribarskog plovila ili zastupniku koji djeluje u njegovo ime potpisanu potvrdu o primitku čim primi presliku ugovora o radu za pomorca, u skladu sa stavkom 6.5.

6.7 U slučaju poteškoća pri primjeni odredaba ovog poglavlja stranke se međusobno savjetuju, među ostalim u okviru Zajedničkog odbora, kako bi razmijenile sve korisne informacije o toj primjeni i utvrdile rješenja koja su najprimjerenija za rješavanje tih poteškoća.

POGLAVLJE X.

ZNANSTVENI PROMATRAČI

1. Uspostavlja se sustav znanstvenog promatranja na plovilima Europske unije.

2. Za svaku ribolovnu kategoriju stranke određuju najmanje dva plovila godišnje koja moraju ukrcati mauritanijskog znanstvenog promatrača, osim tunolovaca plivaričara koji ukrcavaju promatrače na zahtjev Ministarstva. U svakom slučaju na plovilu je istodobno samo jedan znanstveni promatrač.

3. Razdoblje koje znanstveni promatrač provede na plovilu jednako je trajanju jedne plovidbe. Međutim, na izričit zahtjev jedne od stranaka, promatrač može biti prisutan na više plovidbi, ovisno o prosječnom trajanju plovidbe predviđene za određeno plovilo.

4. Ministarstvo obavješćuje Europsku uniju o imenima imenovanih znanstvenih promatrača, koji imaju potrebnu dokumentaciju, najmanje sedam radnih dana prije datuma predviđenog za njihov ukrcaj.

5. Ministarstvo snosi sve troškove povezane s aktivnostima znanstvenih promatrača, uključujući njihove plaće, naknade i dodatke.

6. Ministarstvo poduzima sve potrebne mjere za ukrcaj i iskrcaj znanstvenog promatrača.

7. Znanstveni promatrač ima iste životne uvjete na plovilu kao i časnici plovila.

8. Znanstvenom promatraču se na raspolaganje stavalja sve što mu je potrebno za obavljanje njegovih dužnosti. Zapovjednik plovila omogućuje mu pristup sredstvima komunikacije potrebnima za obavljanje njegovih dužnosti, dokumentaciji izravno povezanoj s ribolovnim aktivnostima plovila, tj. očevidniku o ribolovu, prilogu očevidniku o ribolovu i navigacijskom dnevniku te onim dijelovima plovila koji su potrebni kako bi mu se olakšalo obavljanje njegovih zadaća promatranja.

9. Znanstveni se promatrač mora prijaviti zapovjedniku plovila koje mu je određeno dan prije predviđenog datuma ukrcaja. Ako se znanstveni promatrač ne prijavi, zapovjednik plovila obavješćuje Ministarstvo i Europsku uniju. U tom je slučaju plovilo ovlašteno napustiti luku. Međutim, Ministarstvo može bez odgode i o vlastitom trošku organizirati ukrcaj novog znanstvenog promatrača, ne ometajući pritom ribolovnu aktivnost plovila.

10. Znanstveni promatrač mora imati: — stručne kvalifikacije, — odgovarajuće iskustvo u području ribarstva i temeljito poznavanje odredaba ovog Protokola.

11. Znanstveni promatrač osigurava da plovila Europske unije koja djeluju u mauritanijskoj ribolovnoj zoni poštuju odredbe ovog Protokola. On o tome sastavljaju izvješće. Osobito mora: — promatrati ribolovne aktivnosti plovila, — provjeravati položaj plovila uključenih u ribolovne aktivnosti, — obavljati biološko uzorkovanje u okviru znanstvenih programa, — bilježiti uporabljeni ribolovni alat i veličine oka uporabljenih mreža.

12. Zadaće promatranja ograničene su na ribolovne i srodne aktivnosti koje su uređene ovim Protokolom.

13. Znanstveni promatrač: — poduzima sve potrebne mjere kako bi osigurao da njegov ukrcaj i nazočnost na plovilu ne prekidaju niti ometaju ribolovne aktivnosti, — rabi instrumente i provodi postupke mjerenja koji su odobreni za mjerenje veličine oka mreža koje se rabe u okviru ovog Protokola,